|  |
| --- |
| RAPORT DE PROGRES PRIVIND IMPLEMENTAREASTRATEGIEI NAŢIONALE ANTICORUPŢIE 2016-2020 DE CĂTRE MINISTERUL JUSTIŢIEI ȘI INSTITUȚIILE SUBORDONATE PENTRU ANUL 2019 |

**Aprilie 2020**

Cuprins

[1. Introducere................. 4](#_Toc3376504)

[2. Monitorizarea SNA 2016-2020 4](#_Toc3376505)

[2.1. Context naţional 4](#_Toc3376506)

2.2. Context european...................................................................................5

[2.3. Activităţile Secretariatului tehnic al SNA 5](#_Toc3376507)

2.3.1. Acordarea de asistență..........................................................................5

2.3.2. Monitorizare.............................................[.......................... 6](#_Toc3376509)

2.3.3. Platformele de cooperare.......................................................................7

[2.3.4. Misiuni de evaluare 8](#_Toc3376510)

[2.3.5. Proiecte cu finanțare externă 9](#_Toc3376512)

[3. Dezvoltarea unei culturi a transparenței pentru o guvernare deschisă la nivel central și local (Obiectivul general 1) 12](#_Toc3376513)

[3.1. Creșterea transparenței instituționale și a proceselor decizionale (Obiectivul specific 1.1) 12](#_Toc3376514)

3.2. Creșterea transparenței proceselor de administrare a resurselor publice (Obiectiv specific 1.2…………………………………………………………………………………………………………………………….12

[4. Creșterea integrității instituționale prin includerea măsurilor de prevenire a corupţiei ca elemente obligatorii ale planurilor manageriale și evaluarea lor periodică ca parte integrantă a performanței administrative (Obiectivul general 2) 14](#_Toc3376515)

[4.1. Îmbunătățirea capacității de gestionare a eșecului de management prin corelarea instrumentelor administrative care au impact asupra identificării timpurii a riscurilor și vulnerabilităților instituționale (Obiectivul specific 2.1) 14](#_Toc3376516)

[4.2. Creșterea eficienței măsurilor preventive anticorupție prin remedierea lacunelor și a inconsistențelor legislative cu privire la protecția avertizorului de integritate și interdicțiile post-angajare (*pantouflage*-ul) (Obiectivul specific 2.2) 16](#_Toc3376520)

[5. Consolidarea integrității, reducerea vulnerabilităților și a riscurilor de corupție în sectoare și domenii de activitate prioritare (Obiectivul general 3) 17](#_Toc3376521)

[5.1. Creșterea integrității, reducerea vulnerabilităților și a riscurilor de corupție în sistemul național de educație (Obiectivul specific 3.1) 17](#_Toc3376522)

[5.2. Creșterea integrității, reducerea vulnerabilităților și a riscurilor de corupție în domeniul achizițiilor publice (Obiectivul specific 3.2) 18](#_Toc3376523)

[5.3. Creșterea integrității, reducerea vulnerabilităților și a riscurilor de corupție în mediul de afaceri (Obiectivul specific 3.3) 19](#_Toc3376524)

[5.4. Creșterea integrității, reducerea vulnerabilităților și a riscurilor de corupție la nivelul instituţiilor publice implicate în buna funcţionare a justiţiei ca serviciu public (Obiectivul specific 3.4) 20](#_Toc3376525)

[6. Creşterea gradului de cunoaştere şi înţelegere a standardelor de integritate de către angajaţi şi beneficiarii serviciilor publice (Obiectivul general 4) 21](#_Toc3376526)

[6.1. Creșterea gradului de educaţie anticorupţie a personalului din cadrul autorităţilor şi instituţiilor publice de la nivel central (Obiectivul specific 4.1) 21](#_Toc3376527)

[6.2. Creşterea gradului de informare a publicului cu privire la impactul fenomenului corupţiei (Obiectivul specific 4.2) 22](#_Toc3376528)

[7. Consolidarea performanţei de combatere a corupţiei prin mijloace penale şi administrative (Obiectivul general 5)……………………………………………………………………………………22](#_Toc3376529)

[7.1. Consolidarea mecanismelor de control administrativ (Obiectivul specific 5.1)………….22](#_Toc3376530)

[7.2. Creşterea gradului de recuperare a produselor infracţiunilor urmând cele mai bune practici din alte state membre UE şi consolidarea practicii judiciare (Obiectivul specific 5.2)………………………………………………………………………………………………………………………………………..24](#_Toc3376531)

8. Coordonarea monitorizării SNA 2016-2020 (Obiectiv general 6)…………………………………….27

[9. Situația incidentelor de integritate pentru anul 2019 și măsurile adoptate pentru remedierea aspectelor care au favorizat producerea incidentului…………………………………….](#_Toc3376534)27

[10. Implementarea, în anul 2019, a măsurilor prevăzute în planurile de integritate ale structurilor subordonate ministerului justiției](#_Toc3376535)…………………………………………………………………….28

[11. Anexă……………………………………………………………………………………………………………………………….32](#_Toc3376536)

1. Introducere

La data de 10 august 2016, Guvernul României a aprobat Strategia naţională anticorupţie (SNA) pentru perioada 2016 – 2020 prin Hotărârea Guvernului nr. 583/2016[[1]](#footnote-1), documentul incluzând seturile de indicatori de performanţă, riscurile asociate obiectivelor şi măsurilor din strategie, sursele de verificare, inventarul măsurilor de transparenţă instituţională şi de prevenire a corupţiei, indicatorii de evaluare, precum şi standardele de publicare a informaţiilor de interes public.

Scopul SNA 2016-2020 îl reprezintă promovarea integrităţii, prin aplicarea riguroasă a cadrului normativ şi instituţional în vederea prevenirii corupţiei în România.

Documentul are un caracter multidisciplinar şi este adresat tuturor instituţiilor publice reprezentând puterea executivă, legislativă şi judecătorească, autorităţilor publice locale, mediului de afaceri şi societăţii civile.

Pentru fiecare tip de intervenţie sunt identificate obiective generale şi specifice. Toate acestea sunt dezvoltate prin asumarea transparenţei decizionale şi a guvernării deschise, ca un corolar al prezentului document strategic, dublată de abordarea trihotomică de intervenţie strategică în domeniul anticorupţie: *prevenire*, *educaţie* şi *combatere*.

În acord cu Obiectivul general 6 din SNA 2016-2020[[2]](#footnote-2)*,* prin Ordinul Ministrului Justiției nr. 980/C/24.03.2017 a fost adoptat Planul de integritate al Ministerului Justitie (MJ) pentru perioada 2017-2020. Documentul, aplicabil compartimentelor și structurilor subordonate MJ, cuprinde 52 de măsuri, prevăzute pentru a implementa obiectivele SNA 2016-2020.

2. Monitorizarea SNA 2016-2020

2.1. Context național

Implementarea SNA 2016-2020 se realizează sub autoritatea şi în coordonarea ministrului justiţiei, potrivit Metodologiei de monitorizare aprobata prin Ordinul Ministrului Justiţiei nr. 1361/C/2017, document prin care sunt reglementate atribuţiile Secretariatului tehnic, rolul platformelor de cooperare şi organizarea reuniunilor acestora, organizarea misiunilor de evaluare tematică (alegerea temelor de evaluare, a instituţiilor supuse evaluării, procedura evaluării), modalități de raportare a implementării SNA 2016 -2020.

Cele cinci platforme de cooperare, dezvoltate pentru monitorizarea strategiei[[3]](#footnote-3), sunt convocate semestrial sau ori de câte ori este nevoie, având rolul principal de a facilita dialogul dintre principalii actorii în lupta împotriva corupției.

Pentru a veni în sprijinul procesului de monitorizare şi implementare a măsurilor prevăzute de strategie, Direcţia de Prevenire a Criminalităţii (DPC) din cadrul MJ asigură Secretariatul tehnic al SNA care are rolul de a derula activităţi de monitorizare şi suport instituţional pentru implementarea strategiei, precum:

* centralizarea şi actualizarea periodică a stadiului implementării inventarului măsurilor de transparenţă instituţională şi de prevenire a corupţiei (anexa nr. 3 la H.G.), în baza rapoartelor de autoevaluare;
* documentarea şi diseminarea de bune practici anticorupţie identificate;
* organizarea misiunilor de evaluare tematică;
* dezvoltarea unui mecanism instituţional de evaluare ex-post a incidentelor de integritate şi de promovare a măsurilor preventive adaptate; publicarea listei de incidente de integritate şi a măsurilor de remediere.

Obiectivele procesului de monitorizare sunt:

* identificarea progreselor înregistrate în implementarea SNA 2016-2020;
* identificarea şi corectarea problemelor practice apărute în aplicarea politicilor şi normelor anticorupţie;
* creşterea gradului de cunoaştere, înţelegere şi implementare a măsurilor de prevenire a corupţiei, în sectorul public şi privat.

**2.2. Context european**

Comisia Europeana monitorizează implementarea SNA 2016-2020 din perspectiva Recomandării 11 din Raportul Comisiei către Parlamentul European și Consiliu privind progresele înregistrate în România în cadrul Mecanismului de cooperare și verificare - ”*Continuarea punerii în aplicare a Strategiei naționale anticorupție, cu respectarea termenelor stabilite de guvern în august 2016. Ministrul justiției ar trebui să instituie un sistem de raportare cu privire la punerea în aplicare a Strategiei naționale anticorupție (inclusiv cu privire la statisticile referitoare la incidentele de integritate din administrația publică, detalii privind procedurile și sancțiunile disciplinare și informații referitoare la măsurile structurale aplicate în domeniile vulnerabile)*”, recomandare formulată în contextul realizării *Obiectivului de referință nr. 4: Combaterea corupției la toate nivelurile*.

La data de 22 octombrie 2019, Comisia Europeană a publicat ultimul raport cu privire la progresele înregistrare de Romania în cadrul mecanismului de cooperare și verificare, reținând că *“punerea în aplicare a Strategiei naționale anticorupție a continuat la nivel tehnic. Au fost luate măsuri de prevenire a corupției, cum ar fi audituri interne efectuate de fiecare dintre instituțiile publice participante și misiuni de evaluare inter pares planificate în 2018, atât în cadrul instituțiilor centrale, cât și la nivel local (în consiliile județene și în primării).(...) Unul dintre obiectivele strategiei este de a îmbunătăți rezultatele în ceea ce privește lupta împotriva corupției prin aplicarea de sancțiuni penale și administrative*”[[4]](#footnote-4). Totodată, a subliniat lipsa sprijinului politic în procesul de implementare al SNA 2016-2020.

2.3. Activităţile Secretariatului tehnic al SNA

2.3.1. Acordarea de asistență

Secretariatul tehnic al SNA a continuat să ofere îndrumare şi suport în procesul de implementare al SNA 2016-2020. ST SNA a sprijinit în continuare demersul Ministerului Culturii și Identității Naționale[[5]](#footnote-5) de a derula misiuni de evaluare tematică, informale, în cadrul aparatului propriu al instituției. Astfel, MJ a participat la două misiuni de evaluare tematică, ce au vizat codul etic, conflictele de interese, evaluarea riscurilor de corupţie şi a incidentelor de integritate. Reprezentantul MJ a sprijinit demersul prin oferirea experienţei proprii a ST SNA, de a organiza astfel de misiuni, fără a avea rol de evaluator. Misiunile de evaluare s-au desfăşurat în baza chestionarului tematic de evaluare, la următoarele instituţii:

* Muzeul Național de Istorie Naturală Grigore Antipa (iunie 2019);
* Muzeul Naţional de Artă al României (decembrie 2019).

MJ și Camera de Comerț Americană în Romania (AmCham) au continuat proiectul privind consolidarea integrității în întreprinderile publice (prezentarea şi diseminarea de către organizatori a instrumentelor proprii dezvoltate, precum metodologia standard de evaluare a riscurilor de corupţie şi metodologia de evaluare a incidentelor de integritate, Codul de guvernanţă corporativă - 2010, Principiile anticorupţie – 2012, Ghidul de investiţii în comunitate – 2015, Ghidul de evaluare a integrităţii partenerilor de afaceri – 2016, Ghidul privind conflictele de interese – 2017). În aprilie și noiembrie 2019, au fost organizate două sesiune de formare a formatorilor, la care au participat reprezentanți ai întreprinderilor publice subordonate, coordonate sau aflate sub autoritatea Ministerului Finanțelor Publice și Ministerului Economiei. Temele abordate au fost: conformitatea, etica în afaceri, conflictele de interese, mita, stimulentele, ospitalitatea, intermedierea și lobby-ul. În urma discuţiilor purtate, a fost dezvoltat documentul intitulat *„Promovarea unei culturi de integritate în cadrul întreprinderilor publice”*, ce prezintă aspecte de ordin procedural referitoare la: respectarea obligaţiilor stabilite de SNA 2016-2020 în sarcina întreprinderilor publice; promovarea unei politici interne de integritate la nivel organizaţional. Documentul urmează a fi finalizat cu participanţii la acest demers ce va continua și în anul 2020.

În cursul anului 2019, ST SNA a sprijinit Agenția Națională a Funcționarilor Publici în derularea proiectului POCA *„Etică – Eficienţă, Transparenţă şi Interes pentru Conduita din Administraţie”*, cod SIPOCA 63, ce are drept scop dezvoltarea capacităţii autorităţilor şi a instituţiilor publice de a promova valori precum cinstea, probitatea sau onestitatea, prin creşterea transparenţei, a gradului de cunoaştere şi înţelegere a standardelor etice, a eficienţei aplicării instrumentelor specifice şi printr-o cultură a responsabilităţii.

Grupul ţintă al proiectului este reprezentat de consilieri de etică / potenţiali consilieri de etică, utilizatori actuali ai platformei informatice pentru raportările privind respectarea normelor de conduită şi situaţia implementării procedurilor disciplinare, demnitari, aleşi locali, cetăţeni, cât şi funcţionari publici din cadrul instituţiilor direct responsabile cu îndeplinirea activităţilor prevăzute de Strategia Naţională Anticorupţie 2016-2020, Strategia pentru consolidarea administraţiei publice 2014-2020 şi Strategia privind dezvoltarea funcţiei publice 2016-2020.

Proiectul presupune derularea următoarelor activităţi:

* elaborarea şi iniţierea implementării unei strategii de comunicare în legătură cu standardele etice şi obligaţiile privind conduita din administraţie a funcţionarilor publici;
* organizarea unui număr de 16 evenimente regionale de tip consultare publică.

Sprijinul acordat de ST SNA a fost în sensul formulării unui punct de vedere cu privire la strategia de comunicare. Implicarea s-a raportat la competenţele legale ale MJ referitoare la monitorizarea şi implementarea SNA 2016-2020. De asemenea, ST SNA a participat la consultările publice pe tema eticii, care au fost organizate în perioada 12 – 13 decembrie 2019. Sprijinirea implementării proiectului continuat și în anul 2020.

2.3.2. Monitorizare

În contextul implementării măsurii 2.1.1 din SNA privind auditarea internă, o dată la doi ani, a sistemului de prevenire a corupției la nivelul tuturor autorităților publice, în anul 2019, la nivelul ST SNA au fost centralizate rapoarte prin care au fost auditate **4007** instituții, dintre care **837** la nivel central (autorităţi autonome, instituţii anticorupţie şi instituţii din administraţia publică centrală, inclusiv structuri aflate în subordonare/coordonare/sub autoritate) și **3170** la nivel local (primării, consilii județene, unități de învățământ, sanitare, de cultură, servicii sociale, etc.). Temele ce au făcut obiectul misiunilor de audit public intern au fost: codul etic/deontologic/de conduită; consilier de etică; funcții sensibile. Scopul demersului a fost acela de a avea o imagine de ansamblu, cu privire la modul în care măsurile preventive prevăzute în Anexa 3 la SNA 2016-2020 sunt implementate la nivelul instituțiilor publice.

ST SNA a elaborat documentul *Analiza rapoartelor de audit public intern privind evaluarea sistemului de prevenire a corupției, anul 2019*, document ce vizează analiza rapoartelor privind auditarea a 534 de instituții la nivel central (toate instituțiile membre ale platformei administraţiei publice centrale şi ale platformei autorităţilor independente şi a instituţiilor anticorupţie, autorităţi autonome, întreprinderi publice şi structuri aflate în subordonare/coordonare/sub autoritate), precum și 317 instituții la nivel local (primării de oraș/municipiu/comună, consilii județene, unități de învățământ, sanitare, culturale, etc.). Documentul face o analiză a constatărilor, recomandărilor și concluziilor echipelor de audit, cu scopul de a identifica problemele comune şi soluţiile promovate de auditori, formulând concluzii cu privire la eficiența mecanismului.

2.3.3. Platformele de cooperare

În perioada 1 ianuarie - 31 decembrie 2019, MJ a organizat două runde ale platformelor de cooperare.

Prima rundă a reuniunilor platformelor de cooperare a fost organizată în perioada 17-19 aprilie 2019, subiectele abordate fiind:

* prezentarea raportului național privind stadiul implementării SNA în anul 2018;
* aprobarea chestionarelor elaborate în vederea derulării misiunilor de evaluare tematică;
* tur de masă privind măsurile din SNA cu termen 2018/2019;
* modul în care instituțiile evaluate în anul 2017 au implementat recomandările formulate potrivit art. 13 alin. (8) din Metodologia de monitorizarea SNA;
* informare din partea ST SNA cu privire la propunerea de Directivă a Parlamentului European și a Consiliului privind protecția persoanelor care raportează încălcări ale dreptului Uniunii, precum și cu privire la stadiul programelor care au ca obiect finanțarea măsurilor SNA.

Cea de-a doua rundă a reuniunilor platformelor de cooperare a avut loc în perioada 5-6 decembrie 2019. Punctele principale de pe agendă au fost:

* aprobarea rapoartelor de evaluare aferente misiunilor de *peer review* finalizate până la data convocării platformelor (misiunile au fost derulate în perioada 22 august – 7 noiembrie 2019);
* proiecte care au ca obiect finanțarea măsurilor SNA;
* pregătirea conferinței anuale anticorupție (9 decembrie 2019);
* consultarea membrilor platformelor cu privire la temele de evaluare pentru misiunile de *peer review* ce vor avea loc în cursul anului 2020;
* demersurile de aderare a României la OCDE;
* solicitare din partea ST SNA privind transmiterea de către instituții a raportului de progres privind implementarea SNA în anul 2019.

În urma discuțiilor purtate în cadrul reuniunilor, s-au conturat următoarele teme de evaluare:

* + - evaluarea riscurilor de corupție și evaluarea ex-post a incidentelor de integritate în cadrul autorităților și instituțiilor publice centrale, conform H.G. nr. 599/2018[[6]](#footnote-6);
		- funcții sensibile, instituție reglementată prin OSGG nr. 600/2018 privind aprobarea Codului controlului intern managerial al entităţilor publice;
		- gestionarea mecanismului de implementare a SNA de către instituțiile publice (inclusiv întreprinderi publice).

2.3.4. Misiuni de evaluare

În cadrul platformelor de cooperare organizate în aprilie 2018, au fost selectate cele 10 instituţii din administrația publică centrală, care să participe la misiunile de evaluare tematică: Corpul de control al primului-ministru și Ministerul Economiei (instituții care s-au oferit voluntar pentru misiunile de evaluare), Ministerul Turismului, Ministerul Energiei, Ministerul pentru Mediul de Afaceri, Comerț și Antreprenoriat, Ministerul Educaţiei Naţionale, Ministerul Agriculturii și Dezvoltării Rurale, Ministerul Comunicaţiilor și Societății Informaţionale, Ministerul Transporturilor și Ministerul Muncii și Justiției Sociale (instituții selectate prin tragere la sorți)[[7]](#footnote-7).

De asemenea, în același context, au fost selectate cele 10 instituții anticorupție și autorități independente: Direcția Generală Anticorupție (instituție care s-a oferit voluntar), Agenția Națională de Integritate, Consiliul Concurenței, Departamentul pentru Lupta Antifraudă, Autoritatea Electorală Permanentă, Oficiul Național de Prevenire și Combatere a Spălării Banilor, Înalta Curte de Casație și Justiție, Parchetul de pe lângă Înalta Curte de Casație și Justiție, Direcția Națională Anticorupție și Consiliul Superior al Magistraturii (instituții selectate prin tragere la sorți).

Misiunile de evaluare de tip “*peer review*” au rolul de a oferi posibilitatea conturării unei imagini de ansamblu asupra deficiențelor și nevoilor existente la nivel instituțional, în materie de etică și integritate, pentru a putea interveni cu măsuri concrete acolo unde este cazul. Cele 20 de misiuni s-au derulat în perioada 22 august – 7 noiembrie 2019, prin intermediul proiectului POCA „*Consolidarea capacității administrative a secretariatului tehnic al Strategiei* Naționale Anticorupție 2016-2020 de a sprijini implementarea măsurilor anticorupție”, Cod SIPOCA 62, iar temele de evaluare au fost:

* conflictul de interese în timpul și după exercitarea funcției, fiind inclus şi pantouflage-ul (Legea nr. 176/2010 şi Legea nr. 161/2003);
* transparența instituțiilor publice și accesul la informațiile de interes public deținute de acestea (Legea nr. 544/2001);
* incompatibilități (Legea nr. 176/2010 şi Legea nr. 161/2003).

Evaluările tematice au vizat 48 de entități (inclusiv structuri subordonate/coordonate/sub autoritate), fiind finalizate și adoptate, în unanimitate, în platformele organizate în decembrie 2019, 8 rapoarte de evaluare. Dintre cele 8 rapoarte finalizate, 3 au fost aprobate în platforma administrației publice centrale (Ministerul Economiei, Ministerul pentru Mediul de Afaceri, Comerţ şi Antreprenoriat şi Corpul de Control al Primului Ministru), iar 5 au fost aprobate în platforma autorităţilor independente şi a instituţiilor anticorupţie (Autoritatea Electorală Permanentă, Agenţia Naţională de Integritate, Departamentul pentru Lupta Antifraudă, Direcția Națională Anticorupție şi Parchetul de pe lângă Înalta Curte de Casație și Justiție). Deși erau elaborate și rapoartele privind misiunile de evaluare tematică derulate la nivelul Înaltei Curți de Casație și Justiție și a Ministerului Comunicațiilor și Societății Informaționale, cele două documente nu erau conciliate la momentul organizării reuniunilor, neputând fi spuse dezbaterii în vederea adoptării.

Misiunile de evaluare tematică au vizat şi întreprinderile publice aflate în subordonarea instituţiilor ce au fost selectate pentru derularea acestui mecanism de monitorizare. Astfel, din cele 48 de entități evaluate, 11 au fost întreprinderi publice.

Toate rapoartele de evaluare care nu au fost adoptate în anul 2019 vor fi suspuse acestei proceduri în cadrul primei reuniuni a platformelor, ce va fi organizată în anul 2020.

De asemenea, reprezentanții ST SNA au participat la cele 90 de misiuni de evaluare derulate de Ministerul Dezvoltării Regionale și Administrației Publice[[8]](#footnote-8) la nivelul tuturor consiliilor judeţene și primăriilor reşedinţă de judeţ, primăriei Municipiului Bucureşti şi primăriilor de sector, aducându-și aportul la rapoartele elaborate în urma misiunilor.

2.3.5. Proiecte cu finanțare externă

Pentru a aduce la îndeplinire unele dintre măsurile prevăzute în SNA 2016-2020, respectiv în Planul de integritate al Ministerului Justiției pentru perioada 2017 -2020, MJ a continuat activitățile de implementare a proiectelor din fonduri UE destinate implementării măsurilor din SNA în calitate de lider de proiect sau de partener, după cum urmează:

1. La data de 21 noiembrie 2017, MJ a semnat contractul finanţat prin fondurile Programului Operaţional Capacitate Administrativă (POCA) 2014-2020, urmare a cererii de proiecte nr. IP 7/2017, pentru finanţarea proiectului „*Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție*”, Cod SIPOCA 62. Proiectul este derulat de MJ, ca lider de proiect, în parteneriat cu Direcţia Generală Anticorupţie (DGA) din cadrul MAI. Perioada de implementare a proiectului este noiembrie 2017 – septembrie 2020, având la bază acordul Autorității de Management POCA pentru prelungirea perioadei de implementare cu 6+6 luni.

În cadrul proiectului, ce vizează sprijinirea MJ în implementarea unor măsuri prevăzute în SNA 2016-2020, au fost întreprinse următoarele activități:

1. Evaluarea legislației privind protecția avertizorilor de integritate și migrația angajaților din sectorul public în cel privat, pe baza unui studiu comparat.

În perioada octombrie – noiembrie 2019, au avut loc două vizite de studiu în Franța și Olanda, pentru elaborarea studiului de drept comparat *„Evaluarea legislației privind instituția avertizorului în interes public și interdicțiile post-angajare (pantouflage-ul)”*. Studiul analizează, la nivel teoretic și practic, cinci modele existente la nivel european și internațional, având rolul de a evidenția exemplele de bună practică ce pot constitui baza unor propuneri de îmbunătățire a cadrului legislativ și instituțional existente în România. La data de 30 ianuarie 2020 a fost organizată o dezbatere pe cele două teme vizate de studiu, activitate programată inițial pentru a fi desfășurată în anul 2019 dar care a fost amânată, deoarece studiul nu a fost finalizat în timp util. La dezbatere au participat reprezentanții platformelor constituite la nivelul SNA 2016-2020, precum și specialiști/experți în domeniul temelor abordate. Ulterior dezbaterii, studiul a fost modificat pentru a reflecta discuțiile purtate pe cele două teme. Varianta finală a documentului a fost agreată de MJ și prestator.

1. Generarea unui scor de tip index al integrității instituționale pentru sectoarele vulnerabile identificate în strategie

În noiembrie 2019 a fost finalizată metodologia de realizare a unui scor de tip index al integrităţii instituţionale pentru sectoarele vulnerabile identificate în SNA (sistemul public de sănătate, sistemul național de educaţie, activitatea membrilor Parlamentului, sistemul judiciar, finanţarea partidelor politice şi a campaniilor electorale, domeniul achiziţiilor publice, mediul de afaceri, administrația publică locală). Documentul a fost revizuit în conformitate cu propunerea prestatorului, formă finală fiind agreată de MJ și prestator. În baza acesteia, se va calcula scorul de tip index, pentru anul 2018, al integrității instituționale pentru sectoarele vulnerabile menţionate mai sus. Documentul este în curs de elaborare.

1. Efectuarea unui audit extern independent, pentru a analiza impactul SNA 2016 – 2020 de la momentul adoptării și până în anul 2018

În decembrie 2019 a fost definitivată versiunea preliminară a *Raportului de audit intermediar privind implementarea SNA 2016-2020*. Documentul evaluează factorii de succes sau de eşec, sustenabilitatea rezultatelor şi impactului SNA, precum şi eficienţa intervenţiilor și va fi finalizat în primul semestru al anului 2020.

1. Organizarea și derularea a 20 de misiuni de tip „peer review” pentru evaluarea modului în care sunt implementate măsurile de transparență instituțională și de prevenire a corupției la nivel central

Activitatea a fost derulată în perioada 22 august – 7 noiembrie 2019, așa cum se prezintă la secțiunea 2.3.3. din raport.

1. Diseminarea unui un model general de bune practici identificate în urma derulării misiunilor de tip „*peer review*”

Activitatea de elaborare și diseminare a unui model general de bune practici, în urma derulării misiunilor de evaluare tematică, derivă din activitatea prevăzută la punctul IV., care s-a finalizat la data de 7 noiembrie 2019. Documentul va fi elaborat și diseminat în cursul anului 2020.

1. Organizarea unei sesiuni de instruire a personalului din cadrul MJ și al unităților subordonate

În perioada 2 - 4 septembrie 2019, a avut loc, la Sinaia, sesiunea de instruire a personalului din cadrul MJ și al unităților subordonate, cu privire la măsurile de transparenţă instituţională şi de prevenire a corupţiei prevăzute de anexa 3 la SNA 2016 – 2020, la care au participat 30 de persoane.

1. Organizarea unor sesiuni de formare profesională pentru personalul administrației publice centrale și accesarea de pe platforma e-learning a MJ a materialelor

În cursul anului 2019 a fost stabilită componența grupelor de cursanți (instituțiile din cadrul cărora provin) și orașele în care se vor desfășura cele 20 de sesiuni de instruire a personalului din cadrul administrației publice, materialele și suportul de curs urmând a fi transformate în format e-learning și publicate pe platforma e-learning a MJ.

1. Efectuarea unui studiu criminologic și a unei cercetări sociologice privind fenomenul de corupție în România

Studiul criminologic și cercetarea sociologică nu au putut fi efectuate în anul 2019, motivul fiind cel al lipsei ofertanților în cadrul celor două proceduri de achiziție publică lansate de MJ. Cele două activități se derulează în anul 2020, astfel: studiul criminologic este realizat la nivelul MJ, prin reprezentanții DPC și ai Institutului Național de Criminologie, iar cercetarea sociologică este realizat de către Direcția Generală Anticorupție din cadrul Ministerului Afacerilor Interne, în calitate de partener de proiect. Atât studiul, cât și cercetarea sunt în curs de desfășurare.

1. Organizarea a două conferințe anticorupție, care vor permite dezbaterea și prezentarea inclusiv a rezultatelor intermediare ale activităților derulate în cadrul proiectului

La data de 9 decembrie 2019 a avut loc Conferința Anuală Anticorupție, cu ocazia Zilei Internaționale Anticorupție. În cadrul evenimentului au fost prezentate concluziile preliminare ale misiunilor de evaluare, de evaluare tematică, concluziile prealabile ale activității de audit intermediar privind progresele înregistrate în implementarea SNA în perioada 2016 – 2018 și rezultatele analizei comparative privind instituția avertizorului în interes public și interdicțiile post angajare. La eveniment au fost invitați reprezentanţi ai tuturor instituţiilor și autorităților publice implicate în implementarea SNA, precum şi parteneri din mediul de afaceri şi societatea civilă. Cea de-a doua conferință anticorupție va fi organizată în anul 2020.

1. Organizarea și derularea unei campanii de informare publică, în vederea creșterii gradului de conștientizare și a nivelului de educației anticorupție în rândul personalului din instituțiile și autoritățile publice centrale și al cetățenilor.

La data de 04 noiembrie 2019 a fost republicat anunțul de participare pentru achiziția “Servicii de consultanță pentru elaborarea și implementarea unei campanii de informare publică”. Anunțul a fost publicat în SEAP, JOUE, pe site-ul publicitatepublica.ro și pe site-ul Ministerului Justiției. Data limită pentru depunerea ofertelor a fost 05 decembrie 2019, dată la care a avut loc ședința de vizualizare a ofertelor, comisia de evaluare constatând că a fost depusă o singură ofertă, care a și intrat în procedura de evaluare. Această procedură a fost anulată, întrucât nu a fost depusă nicio ofertă admisibilă.

1. La data de 19 iunie 2018 a fost semnat contractul de finanțare aferent proiectului„*Mecanisme eficace de control administrativ și de prevenire a corupției*”, cod SIPOCA 432, derulat de către Secretariatul General al Guvernului (prin Corpul de control al primului-ministru, Direcția control intern managerial și relații interinstituționale și Departamentul pentru strategii guvernamentale), în calitate de lider de proiect și MJ, în calitate de partener. Scopul proiectului îl constituie consolidarea mecanismelor de control administrativ și de prevenire a corupției în administrația publică centrală. Una din activitățile proiectului o reprezintă publicarea unui studiu privind sistemul sancţiunilor administrative şi implementarea lui. Întreprinderea demersurilor necesare în vederea realizării acestei componente a proiectului intră în sarcina MJ, în calitate de partener în proiect, iar rezultatul urmărit vine în sprijinul implementării Obiectivului specific 5.1. - Consolidarea mecanismelor de control administrativ[[9]](#footnote-9) din Planul de integritate al Ministerului Justiției pentru perioada 2017-2020.

În acest context, la data de 29 mai 2019 a fost semnat contractul de servicii, având ca obiect realizarea studiului privind sistemul sancţiunilor administrative (sancţiunile disciplinare şi sancţiunile aplicate de autorităţile de control) şi implementarea lui. În vederea implementării acestei activități a proiectului, MJ a asigurat distribuirea chestionarului privind sistemul sancțiunilor administrative elaborat de Prestator, către instituțiile publice centrale, în vederea întocmirii raportului de analiză cantitativă a datelor, iar la data de 25.11.2019 a fost recepționată forma finală a *Raportului de analiză cantitativă a datelor.* De asemenea, la data de 11.12.2019 a fost recepționată forma finală a *Raportului de analiză a datelor ulterior aplicării interviului.* Studiul privind sistemul sancţiunilor administrative și implementarea lui, a fost realizat în cursul anului 2020, pe baza celor două rapoarte sus menționate.

Precizăm că MJ a formulat și transmis, Prestatorului, observații la toate variantele intermediare ale celor două rapoarte (11 variante în total).

1. La data de 5 septembrie 2018 a fost semnat contractul de finanțare aferent proiectului „*Transparență, accesibilitate și educație juridică prin îmbunătățirea comunicării publice la nivelul sistemului judiciar*” (POCA), cod SIPOCA 454. Lider de proiect este Consiliul Superior al Magistraturii (CSM), parteneri fiind MJ, Parchetul de pe lângă Înalta Curte de Casație și Justiție (PÎCCJ), Școala Națională de Grefieri (SNG), Inspecția Judiciară (IJ) și Institutul Național al Magistraturii (INM).

Una din activitățile proiectului o reprezintă efectuarea unui sondaj privind percepția publică, a justițiabililor și a profesioniștilor din domeniul juridic asupra sistemului judiciar/actului de justiție și analiza cauzelor nivelului de percepție pe cele trei paliere, precum și analiza principalelor surse de informare/canale de comunicare care generează percepția, activitate care va contribui la realizarea rezultatului proiectului „comunicarea publică îmbunătățită și abordată unitar la nivelul sistemului judiciar”. În luna decembrie 2019, CSM a înaintat către MJ, *Sondajul privind percepția publică, a justițiabililor și a profesioniștilor din domeniul juridic asupra sistemului judiciar/actului de justiție și analiza cauzelor nivelului de percepție pe cele trei paliere, precum și analiza principalelor surse de informare/canale de comunicare care generează percepția* elaborat de prestator.

**3. Dezvoltarea unei culturi a transparenței pentru o guvernare deschisă la nivel central și local (Obiectivul general 1)**

3.1. Creșterea transparenței instituționale și a proceselor decizionale (Obiectivul specific 1.1)

Implementarea **măsurii 1.1.1.** privind realizarea unei evidențe unice a persoanelor juridice cu statut de utilitate publică se realizează prin Serviciul Comunicare şi Relaţii Publice, care ţine la zi evidenţa legislativă a asociaţiilor şi fundaţiilor de utilitate publică şi întreţine corespondenţă cu acestea în vederea obţinerii de informaţii actualizate şi comunicării către instanţe. Începând cu anul 2017, rapoartele de activitate şi extrasele financiare anuale ale asociațiilor și fundațiilor de utilitate publică au fost publicate pe pagina de internet a MJ[[10]](#footnote-10).

Referitor la **măsura 1.1.2.** privind comunicarea de informații corecte, complete și actualizate, în termen, raportat la activități din aria de competență a Ministerului Justiției, în cursul anului 2019, au fost primite şi soluţionate 4.540 petiţii în sensul art. 2 din OG nr. 27/2002 privind reglementarea activităţii de soluţionare a petiţiilor. De asemenea, au fost formulate 9.183 de cereri pentru acordarea disponibilității denumirii, în baza OUG nr. 26/2000 cu privire la asociații și fundații și 3.422 alte solicitări cu privire la asociații și fundații și cereri de comunicare date din Registrul Național[[11]](#footnote-11).

Datele privind aplicarea dispozițiilor Legi nr. 544/2001 privind liberul acces la informaţiile de interes public, precum și ale Legii nr. 52/2003 privind transparența decizională se regăsesc în rapoartele elaborate anual și publicate pe pagina de internet a MJ, la secțiunea informații de interes public/solicitare informații legislație [[12]](#footnote-12).

De asemenea, datele sunt anexă la prezentul raport de progres, publicat pe portalul SNA la secțiunea monitorizare SNA/rapoarte de monitorizare[[13]](#footnote-13).

La nivelul Comisiei de analiză privind încălcarea dreptului de acces la informațiile de interes public, în anul 2019 au fost înregistrate 10 reclamații administrative, toate fiind soluționate în temeiul prevederilor Legii nr. 544/2001[[14]](#footnote-14). Dintre acestea, 9 reclamații au fost respinse, iar una a fost admisă, fără a fi identificate însă elemente în vederea sesizării comisiei de disciplină. De asemenea, în anul 2019 au fost înregistrate pe rolul instanţelor de judecată 10 de cereri de chemare în judecată, întemeiate pe dispoziţiile Legii nr. 544/2001, formulate în contradictoriu cu Ministerul Justiției/ministrul justiției. Dintre acestea, două cereri au fost soluționate definitiv, în sensul respingerii pretențiilor, una a fost soluționată definitiv în sensul admiterii pretențiilor reclamantului, în alt dosar s-a formulat cerere de renunțare la judecată, celelalte 6 dosare fiind în curs de soluționare la instanța de fond, sau în cale de atac. De asemenea, în anul 2019 au fost pronunțate hotărâri judecătorești definitive în dosare înregistrate în anul 2018, 6 în sensul respingerii pretențiilor afirmate de reclamanți și una prin care s-a luat act de renunțarea la judecată.

**Măsura 1.1.3.** privind centralizarea și actualizarea periodică a stadiului implementării inventarului măsurilor de transparență instituțională și de prevenire a corupției este implementată anual, prin publicarea pe portalul sna.just.ro a datelor cuprinse în Anexa 3 la SNA 2016-2020.

**3.2. Creșterea transparenței proceselor de administrare a resurselor publice (Obiectiv specific 1.2)**

Referitor la **măsura 1.2.1** privind publicarea anuală a informaţiilor privind reutilizarea publică și socială a bunurilor confiscate în cadrul procedurilor judiciare penale, în cursul anului 2019 nu au existat bunuri reutilizate social sau public, bunuri imobile transmise cu titlu gratuit în domeniul privat al unităţilor administrativ-teritoriale, bunuri imobile date în folosinţă gratuită asociaţiilor şi fundaţiilor, precum şi Academiei Române şi academiilor de ramură sau bunuri imobile intrate, prin confiscare, în cadrul procesului penal, în proprietatea privată a statului și transmise cu titlu gratuit în domeniul public al statului şi în administrarea autorităţilor administraţiei publice centrale, altor instituţii publice de interes naţional, după caz, sau regiilor autonome de interes naţional. Propunerea de reutilizare publică a unui imobil, formulată de Agenția Națională de Administrare a Bunurilor Indisponibilizate (ANABI) în anul 2017, este încă în curs de soluționare la nivelul MFP, instituție care urmează să promoveze actul normativ privind trecerea acestuia în administrarea ANAF.

În vederea asigurării transparenței procesului de reutilizare a bunurilor imobile, ANABI publică pe pagina de internet a instituției, la secțiuni distincte, toate imobilele care îndeplinesc condițiile legale pentru a face obiectul unei cereri de reutilizare în interes public sau social. Pe parcursul anului 2019 au fost publicate 12 anunțuri și a fost formulată o propunere de reutilizare în condițiile prevăzute de art. 34 și 35 din Legea nr. 318/2015, precum și de prevederile Legii nr. 216/2016. Ulterior formulării propunerii ANABI, cererea de reutilizare a fost retrasă de către beneficiar.

În temeiul prevederilor OUG nr. 114/2018 privind instituirea unor măsuri în domeniul investiţiilor publice şi a unor măsuri fiscal-bugetare, modificarea şi completarea unor acte normative şi prorogarea unor termene, a fost abrogat art. 37 din Legea nr. 318/2015 ce făcea referire la modalitatea alocării sumelor rezultate din valorificarea bunurilor mobile şi imobile, după rămânerea definitivă a hotărârii de confiscare. Pentru anii precedenți ANABI a publicat informațiile relevante privind alocarea sumelor și modul de utilizare.

**Măsura 1.2.2.** privind publicarea anuală, în format deschis, a indicatorilor de performanță elaborați și monitorizați în cadrul SNA se implementează anual pe portalul sna.just.ro, prin publicarea raportului anual de monitorizare[[15]](#footnote-15) și a anexelor acestuia. Pentru anul 2019, colectarea datelor s-a făcut în perioada ianuarie - martie 2020, raportul fiind disponibil pe portalul sna.just.ro, la secțiunea monitorizare ([http://sna.just.ro/Rapoarte+de+monitorizare](http://sna.just.ro/Rapoarte%2Bde%2Bmonitorizare)).

**Măsura 1.2.3** privind elaborarea, aprobarea şi implementarea unei proceduri de proces pentru colectarea datelor necesare elaborării propunerii de buget al MJ a fost implementată în cursul anului 2017, prin elaborarea şi aplicarea procedurii de proces PP-02 “Asigurare resurse”, al cărui scop îl reprezintă fundamentarea, elaborarea, executarea, revizuirea și raportarea bugetului de venituri și cheltuieli al MJ, astfel încât utilizarea resurselor să fie realizată în conformitate cu obiectivele stabilite. Procedura a fost revizuită la data de 10.12.2019 cu raportarea bugetului în Sistemul Național de Raportare FOREXBUG. De asemenea, a fost elaborată și implementată instrucțiunea de lucru IL-02-01 -”Fundamentare și întocmire proiect de buget și deschideri de credite Aparat propriu”, revizuită la data de 15.11.2019 cu raportarea bugetului în Sistemul Național de Raportare FOREXBUG. Scopul instrucțiunii de lucru este acela de fundamentare, elaborare, executare, revizuire și raportare a bugetului de venituri și cheltuieli al MJ, aparat propriu.

Atât procedura de proces, cât și instrucțiunea de lucru sunt afișate pe pagina de intranet a MJ – *intranet.just.ro*.

4. Creșterea integrității instituționale prin includerea măsurilor de prevenire a corupţiei ca elemente obligatorii ale planurilor manageriale și evaluarea lor periodică ca parte integrantă a performanței administrative (Obiectivul general 2)

4.1. Îmbunătățirea capacității de gestionare a eșecului de management prin corelarea instrumentelor administrative care au impact asupra identificării timpurii a riscurilor și vulnerabilităților instituționale (Obiectivul specific 2.1)

**Măsura 2.1.1.** privind auditarea internă, o dată la doi ani, a sistemului de prevenire a corupției la nivelul tuturor autorităților publice a fost implementată în anul 2019. În perioada 10 iunie – 19 iunie 2019, a fost realizată misiunea de audit public intern cu tema *“Evaluarea sistemului de prevenire a corupției”*. Misiunea a fost derulată de Serviciul Audit Public Intern (SAPI) și s-a desfășurat atât la nivelul MJ, cât și al Agenției Naționale de Administrare a Bunurilor Indisponibilizate, al Institutului Național de Expertize Criminalistice, al Centrului Medical de Diagnostic și Tratament Ambulatoriu – Ministerul Justiției și al Spitalului ”Prof. Dr. Constantin Angelescu”, structuri care nu au compartimente de audit proprii. De asemenea, misiuni de audit public intern au avut loc și la nivelul Oficiului Național al Registrului Comerțului și la nivelul Administrației Naționale a Penitenciarelor, fiind derulate de compartimentele de audit proprii. Temele care au făcut obiectul misiunilor de audit au fost: *codul etic/deontologic/de conduită, consilierul de etică* și *funcțiile sensibile*. Urmare derulării misiunii de audit, la data de 19 august 2019, conducerea MJ a aprobat Raportul de audit public intern privind ”*Evaluarea sistemului de prevenire a corupției, 2019*”.

Dat fiind faptul că în anul 2018, SAPI a realizat, la nivelul MJ, misiunea de audit cu tema *“Evaluarea sistemului de prevenire a corupției”,* ce a avut ca obiectiv evaluarea implementării măsurilor preventive *codul etic/deontologic/de conduită și consilierul de etică*, în ciclul de auditare derulat în anul 2019 misiunea a vizat doar implementarea măsurii preventive *funcțiile sensibile.*

În perioada iunie-iulie 2019, Serviciul Audit Public Intern din cadrul Administrației Naționale a Penitenciarelor a desfășurat 8 misiuni de audit intern în domeniul Strategiei Naționale Anticorupție, formulând 79 de recomandări. Gradul de implementare a recomandărilor formulate este: 27 recomandări implementate (34,18 %); 48 recomandări parțial implementate (60,76%); 4 recomandări neimplementate (5,06%). Există 3 posturi vacante de auditori interni, din cele 9 prevăzute în schemă și se află în curs de desfășurare o procedură de detașare la SAPI a 3 polițiști de penitenciare din unitățile subordonate ANP.

**Măsura 2.1.2.** privind sprijinirea SGG în scopul revizuirii actelor normative secundare şi/sau terţiare în materie pentru asigurarea corelării standardelor de control managerial intern cu inventarul măsurilor de transparenţă instituţională şi de prevenire a corupţiei, a fost implementată prin adoptarea Ordinului SGG nr. 600/2018 privind aprobarea Codului controlului intern managerial al entităţilor publice, prin care a fost abrogat Ordinul nr. 400/2015.

În vederea implementării acestei măsuri, la nivelul ANP au fost emise două decizii: Decizia Directorului General al ANP nr. 609/14.09.2018, completată cu Decizia Directorului General al ANP nr. 647/11.10.2018.

**Măsura 2.1.3.** privind adoptarea cadrului normativ necesar pentru introducerea unei metodologii standard de evaluare a riscurilor de corupţie și **măsura 2.1.4.** privind dezvoltarea unui mecanism instituţional de evaluare ex-post a incidentelor de integritate, au fost implementate prin adoptarea HG nr. 599/02.08.2018[[16]](#footnote-16). Actul normativ constituie premisa actualizării la doi ani a planurilor de integritate. Metodologiile prevăzute în HG nr. 599/2018 cuprind norme privind domeniul de aplicare şi norme procedurale şi îşi propun să reprezinte un standard minimal, fiecare instituţie având posibilitatea de a le dezvolta prin legislaţie terţiară.

Referitor la **măsura 2.1.5.** privind publicarea listei incidentelor de integritate şi a măsurilor de remediere, alături de rezultatele evaluării SCIM şi de indicatorii aferenţi fiecărui standard, SGG publică anual pe site-ul propriu rapoartele privind controlul intern managerial[[17]](#footnote-17), iar MJ solicită tuturor instituţiilor și autorităților publice situaţia incidentelor de integritate, în cazul în care acestea au existat, precum şi o prezentare succintă a măsurilor adoptate pentru remedierea aspectelor care au favorizat producerea incidentului. Lista incidentelor de integritate este inclusă în Raportul de progres al MJ și al structurilor subordonate și publicată pe portalul sna.just.ro. Lista aferentă anului 2019 se regăsește accesând următorul link: [http://sna.just.ro/Rapoarte+de+monitorizare](http://sna.just.ro/Rapoarte%2Bde%2Bmonitorizare).

**Măsura 2.1.6.** privind implementarea la nivelul sistemului penitenciar a metodologiei privind organizarea şi desfăşurarea activităţilor de prevenire a corupţiei a fost implementată în anul 2019, în proporție de 100%, în unitățile subordonate și în aparatul central. În ultimul trimestru al anului 2019, a fost elaborat un proiect de modificare și completare a OMJ nr. 1993/2014 privind organizarea și desfășurarea activităților de prevenire a corupției în cadrul ANP și a unităților subordonate.

**Măsura 2.1.7.** privind adoptarea/sistematizarea normelor deontologice ale personalului Ministerului Justiţiei şi din unităţile subordonate a fost implementată în 2018, prin emiterea Ordinului nr. 1399/2018[[18]](#footnote-18) de completare a Regulamentului de organizare și funcționare a Ministerului Justiției, aprobat prin Ordinul ministrului justiției nr. 120/C/2011, în sensul introducerii Titlul VI1 „Norme privind conduita personalului”. Prin articolele introduse (art. 701 – 7018) sunt reglementate principiile care guvernează conduita profesională a personalului din cadrul ministerului precum și obligațiile pe care acesta trebuie să le respecte în exercitarea atribuțiilor de serviciu. Ordinul a fost publicat în Monitorul Oficial, Partea I nr. 383 din 04 mai 2018, dată la care a intrat în vigoare.

Codul deontologic al personalului de probațiune urmează a fi revizuit și aprobat în anul 2020, ulterior adoptării legii privind statutul personalului de probațiune. Normele deontologice aplicabile funcționarilor publici și personalului contractual sunt cuprinse în OUG nr. 57/2019 privind Codul administrativ, cu modificările și completările ulterioare.

La nivelul Institutului Naţional de Expertize Criminalistice (INEC) a fost implementat Codul de etică şi integritate al angajaţilor INEC, fiind adus la cunoștința angajaților, sub semnătură.

Măsura 2.1.8. privind planificarea multianuală a misiunilor de audit intern a fost implementată încă din anul 2017, prin elaborarea şi aplicarea Instrucțiunii de Lucru IL 33-01 Planificarea activităţii de audit public intern” care include şi formularul F-IL-33-01-09 „Selectarea misiunilor de audit intern”. Planificarea misiunilor de audit în anul 2019, de către Serviciul de Audit Public Intern, a fost realizată prin elaborarea Planului anual de audit intern înregistrat cu nr. 83/80996/22.11.2018, aprobat de conducerea MJ la data de 27.11.2018.

În anul 2019 au fost planificate 37 de misiuni de audit și au fost realizate 38 de misiuni.

4.2. Creșterea eficienței măsurilor preventive anticorupție prin remedierea lacunelor și a inconsistențelor legislative cu privire la protecția avertizorului de integritate și interdicțiile post-angajare (*pantouflage*-ul) (Obiectivul specific 2.2)

**Măsura 2.2.1.** privind elaborarea cadrului normativ secundar şi/sau terţiar în vederea garantării protecţiei avertizorilor în interes public, precum și **măsura 2.2.2.** privind completarea cadrului normativ prin extinderea ariei de aplicare a interdicţiilor la migrarea angajaţilor din sectorul public în cel privat sunt în curs de implementare. În vederea implementării celor două măsuri, prin OMJ nr. 4833/C/2018 a fost constituit *Grupul de lucru pentru elaborarea unei proceduri privind depunerea, gestionarea și soluționarea sesizărilor formulate în temeiul Legii nr. 571/2004*[[19]](#footnote-19), care în cursul anului 2019 a elaborat un prim proiect de completare a Regulamentului de organizare și funcționare a MJ cu dispoziții relevante. Activitatea Grupului nu a mai continuat în contextul adoptării, la data de 7 octombrie 2019, a *Directivei privind protecția persoanelor care raportează încălcări ale dreptului Uniunii*[[20]](#footnote-20), publicată în Jurnalul Oficial al UE L 305 din 26 noiembrie 2019, MJ participând atât prin experții detașați în cadrul RPRO BXL, cât și prin experții din cadrul instituției la negocierile cu privire la propunerea de directivă, ce au avut loc în formatul Grupului de lucru pentru drepturi fundamentale, drepturile cetățenilor și libera circulație a persoanelor (FREMP) din cadrul Consiliului UE. În acest sens subliniem că forma finală a directivei a fost elaborată sub auspiciile PRES RO, dosarul fiind tratat cu prioritate.

În considerarea celor prezentate, dat fiind faptul că MJ a avut calitate de inițiator în procesul de elaborare și promovare a Legii nr. 571/2004, instituția și-a asumat rolul transpunerii *Directivei (UE) 2019/1937*, în legislația națională, sens în care, prin OMJ nr. 118/C/13.01.2020 a fost constituit *Grupul de lucru pentru transpunerea Directivei privind protecția persoanelor care raportează încălcări ale dreptului Uniunii Europene*. Componența grupului a fost stabilită potrivit atribuțiilor specifice fiecărui compartiment, în luna februarie 2020 având loc două întâlniri.

De asemenea, reprezentanții MJ participă la reuniunile *Grupului de experți vizând transpunerea Directivei privind protecția persoanelor care raportează încălcări ale dreptului UE – Direcția Generală Justiție și Consumatori din cadrul Comisiei Europene (DG JUST).*

Evaluarea legislației privind protecția avertizorilor în interes public și migrația angajaților din sectorul public în cel privat este, totodată, una din activitățile proiectului POCA „*Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”*, cod SIPOCA 62, stadiul realizării acesteia fiind prezentat la secțiunea 2.3.4. din raport.

Potrivit art. 121 din Legea nr. 252/2013[[21]](#footnote-21) cu modificările și completările ulterioare, urmează să fie adoptat proiectul Legii privind statutul personalului de probațiune, care face parte din legislația de bază a procesului de reorganizare instituțională. Ulterior intrării în vigoare a acestei legi, la elaborarea cadrului normativ secundar/terțiar, respectiv a regulamentului de organizare și funcționare a sistemului de probațiune și a regulamentului intern se va avea în vedere introducerea unor dispoziții cu privire la protecția avertizorului în interes public (potrivit Legii nr. 571/2004). De asemenea, în planul de dezvoltare a sistemului de control intern managerial, la nivelul DNP a fost inclusă activitatea de elaborare a unei proceduri operaționale privind semnalarea neregularităților.

5. Consolidarea integrității, reducerea vulnerabilităților și a riscurilor de corupție în sectoare și domenii de activitate prioritare (Obiectivul general 3)

5.1. Creșterea integrității, reducerea vulnerabilităților și a riscurilor de corupție în sistemul național de educație (Obiectivul specific 3.1)

Referitor la **măsura 3.1.1.** privind sprijinirea Ministerului Educației Naționale (MEN) în înființarea de programe de pregătire universitară și postuniversitară pe teme de etică și integritate, menționăm că în cursul anului 2019, MEN nu a solicitat sprijinul MJ pentru implementarea acestei măsuri.

5.2. Creșterea integrității, reducerea vulnerabilităților și a riscurilor de corupție în domeniul achizițiilor publice (Obiectivul specific 3.2)

În vederea implementării **măsurii 3.2.1.** referitoare la sprijinirea Agenției Naționale pentru Achiziții Publice (ANAP) în dezvoltarea unui mecanism de recompensare pentru ofertanții care s-au dovedit integri în derularea afacerilor lor, MJ și ANAP au transmis, în anul 2018, o adresă comună către Comisia Europeană (CE) pentru consultarea Direcției Generale Piață Internă, Industrie, Antreprenoriat și IMM-uri cu privire la dezvoltarea unui mecanism de recompensare pentru ofertanții care s-au dovedit integri în derularea afacerilor. În aprilie 2019, CE a răspuns adresei comune, exprimându-și susținerea cu privire la demersul RO de a dezvolta un mecanism de recompensare pentru ofertanții care s-au dovedit integri în derularea afacerilor lor și solicitând informații referitoare la modul concret în care această măsură ar putea fi implementată. În acest context, MJ și ANAP au avut discuții tehnice în urma cărora MJ a elaborat un material pentru a fi utilizat de autorităţile române, în vederea evaluării integrităţii organizaţionale a ofertanţilor din achiziţiile publice, fiind folosit ca bună practică modelul promovat de Ghidul Departamentului de Justiţie al Statelor Unite ale Americii pentru evaluarea conformităţii corporative. De asemenea, în contextul implementării acestei măsuri, cele două instituții analizează posibilitatea demarării unui proiect pilot de realizare a unui clasament al operatorilor economici în sistemul electronic SICAP, care să aibă în vedere, pentru început, doar achiziţiile directe efectuate prin sistemul electronic, cu valori sub pragurile directivelor europene în materia achiziţiilor publice.

Referitor la **măsura 3.2.2.** privind sprijinirea ANAP în organizarea periodică de cursuri de formare profesională multidisciplinară pentru promovarea bunelor practici naționale și internaționale în materia achizițiilor publice, menționăm că, în anul 2019 nu au fost întreprinse demersuri, suplimentare, pentru implementarea acestei măsuri, neexistând o solicitare de sprijin din partea ANAP.

În anul 2019, la nivelul DNP au fost achiziționate cursuri pentru promovarea bunelor practici naționale și internaționale în materia achizițiilor publice.

ONRC nu a fost cooptată, de către ANAP, în astfel de activități.

Referitor la implementarea **măsurii 3.2.3.** privind analizarea practicii judiciare în materia achizițiilor publice și a evaziunii fiscale, reprezentanţii MJ împreună cu cei ai Parchetului de pe lângă Înalta Curte de Casaţie şi Justiţie (PÎCCJ) au efectuat, în cursul anului 2018, o analiză a hotărârilor pronunţate de instanţele de judecată în perioada 2014 – 2018, ce au avut ca obiect infracţiunile de evaziune fiscală, în vederea identificării eventualelor situaţii de practică neunitară. În acest context au fost analizate aproximativ 330 de hotărâri. Pe baza analizei, în cursul anului 2019 au fost identificate cazuri de practică neunitară, urmând a fi întreprinse demersurile necesare pentru stabilirea oportunității iniţierii unei propuneri de promovare a unui recurs în interesul legii.

**Măsura 3.2.4.** privind asigurarea participării personalului implicat în activitatea de achiziţii şi a managerilor financiari din proiectele cu finanţare europeană nerambursabilă la cursuri de instruire şi perfecţionare a fost implementată în anul 2019, 164 de persoane implicate în procesul de achiziție publică din sistemul administrației penitenciare participând la cursuri de instruire şi perfecţionare.

**Măsura 3.2.5.** privind verificarea conformității procedurilor de achiziţii publice efectuate în cadrul proiectelor finanţate prin programele de finanțare a fost implementată în anul 2019, fiind verificate, în cadrul Mecanismul Financiar Norvegian 2014 – 2021 pentru care MJ este Operator de Program, un număr de 39 de dosare, dintre care:

- o procedură de achiziție publică verificată (procedură simplificată derulată la nivelul unui Promotor de Proiect);

- 34 de achiziții directe și achiziții de servicii cuprinse în Anexa 2 la Legea nr. 98/2016 (derulate la nivelul Promotorilor de Proiecte și la nivelul Operatorului de Program).

În urma verificărilor efectuate în cursul anului 2019, la un număr de 4 achiziții publice derulate la nivelul Promotorilor de Proiecte s-a constatat încălcarea cadrului legal aplicabil în materia achizițiilor publice, precum și al programului de finanțare și/sau dispozițiile contractelor/actelor administrative de finanțare. Pentru aceste cazuri, verificările sunt în curs de desfășurare, conform procedurii.

5.3. Creșterea integrității, reducerea vulnerabilităților și a riscurilor de corupție în mediul de afaceri (Obiectivul specific 3.3)

Referitor la **măsura 3.3.1.** privind continuarea demersurilor României de a deveni membru cu drepturi depline al OCDE în special, în Grupul de lucru Anti-mită, în cadrul şedinţei din data de 12 iunie 2019, Guvernul României a adoptat Hotărârea Guvernului nr. 394/2019 privind aprobarea plăţii contribuţiei financiare voluntare a României la OCDE în vederea finanţării participării României, prin Ministerul Justiţiei, într-un proiect de asistenţă tehnică privind conformitatea legislaţiei naţionale cu prevederile Convenţiei OCDE privind combaterea mituirii funcţionarilor publici în cadrul tranzacţiilor comerciale internaţionale. În vederea plăţii contribuţiei voluntare către OCDE, MJ a transmis scrisoarea ofertă către OCDE la data de 13 august 2019, pas procedural necesar emiterii unei facturi de către organizaţie. Factura a fost emisă la data de 16 august, iar plata s-a realizat.

Proiectul de asistenţă tehnică privind conformitatea legislaţiei naţionale cu prevederile Convenţiei OCDE privind combaterea mituirii funcţionarilor publici în cadrul tranzacţiilor comerciale internaţionale presupune următoarele activităţi:

* pregătirea, de către Secretariatul OCDE, a unui chestionar privind legislația anti-mită din România, precum și celelalte criterii de aderare la WGB;
* în baza chestionarului completat de instituțiile române și a celorlalte documente relevante transmise în timpul proiectului și răspunsurilor la întrebările suplimentare formulate, Secretariatul OCDE va pregăti un raport analitic care va descrie potențialii pași pentru conformarea legislației și practicilor naționale cu standardele WGB;
* secretariatul OCDE va organiza, în parteneriat cu MJ, o întâlnire la nivel tehnic în România (de două sau de trei zile), care va avea drept scop discutarea concluziilor proiectului de raport analitic cu instituțiile relevante. MJ va asigura participarea reprezentanților instituțiilor relevante din România;
* urmare întâlnirii menţionate, Secretariatul OCDE va finaliza raportul tehnic şi îl va comunica părţii române.

Implementarea proiectului va continua în anul 2020 prin realizarea activităților prevăzute în calendar.

Referitor la **măsura 3.3.2.** privind implementarea planurilor de integritate la nivelul întreprinderilor publice, până la sfârșitul anului 2019, ST SNA a centralizat 73 de planuri de integritate ale întreprinderilor publice și 99 de declarații de aderare la SNA 2016-2020.

În contextul implementării **măsurii 3.3.3** privind facilitarea schimbului de bune practici în implementarea programelor de integritate între mediul privat și sectorul public și **măsurii 3.3.5.** privind diseminarea politicilor și programelor anti-mită dezvoltate la nivelul companiilor, MJ și Camera de Comerț Americană în Romania (AmCham) au continuat proiectul privind consolidarea integrității în întreprinderile publice (prezentarea şi diseminarea de către organizatori a instrumentelor proprii dezvoltate, precum metodologia standard de evaluare a riscurilor de corupţie şi metodologia de evaluare a incidentelor de integritate, Codul de guvernanţa corporativă - 2010, Principiile anticorupţie – 2012, Ghidul de investiţii în comunitate – 2015, Ghidul de evaluare a integrităţii partenerilor de afaceri – 2016, Ghidul privind conflictele de interese – 2017).

În aprilie și noiembrie 2019, au fost organizate două sesiuni de formare a formatorilor, la care au participat reprezentanți ai întreprinderilor publice subordonate, coordonate sau aflate sub autoritatea Ministerului Finanțelor Publice și Ministerului Economiei. Temele abordate au fost: conformitatea, etica în afaceri, conflictele de interese, mita, stimulentele, ospitalitatea, intermedierea și lobby-ul. În urma discuţiilor purtate, a fost dezvoltat documentul intitulat *„Promovarea unei culturi de integritate în cadrul întreprinderilor publice”*, ce prezintă aspecte de ordin procedural referitoare la: respectarea obligaţiilor stabilite de SNA 2016-2020 în sarcina întreprinderilor publice; promovarea unei politici interne de integritate la nivel organizaţional. Documentul urmează a fi finalizat cu participanţii la acest demers ce va continua și în anul 2020.

Referitor la implementarea **măsurii 3.3.4.** privind organizarea de consultări publice periodice între reprezentanții sectorului public și mediul de afaceri, în aprilie şi decembrie 2019, MJ, prin Secretariatul tehnic al SNA a organizat două reuniuni ale platformei de cooperare a mediului de afaceri, a administraţiei publice centrale şi a autorităţilor independente şi a instituţiilor anticorupţie. Consultări similare au fost purtate cu ocazia celor două ediții ale meselor rotunde menționate la măsura 3.3.3..

**Măsura 3.3.6.** privind inițierea dialogului cu autoritățile de reglementare în domenii precum energia, resursele minerale, în vederea implementării standardelor legale de integritate a fost implementată prin invitarea la platforma de cooperare a mediului de afaceri, organizată în luna decembrie 2018, a reprezentanților Autorităţii Naţionale de Reglementare în domeniul Energiei (ANRE) şi ai Agenţiei Naţionale pentru Resurse Minerale (ANRM). Cele două instituții au fost invitate și la reuniunile platformei mediului de afaceri organizate în aprilie 2019 (a participat ANRE) și în decembrie 2019 (a participat ANRM). În acest context, pe fondul discuțiilor vizavi de integritatea în domeniul energiei, în cadrul platformei din aprilie 2019 a fost pusă în discuție delimitarea competenței de reglementare a standardelor de integritate, în domeniul energiei, între ANRE și ministerele tutelare ale întreprinderilor publice care activează în acest domeniu, plecând de la necesitatea ca instituțiile publice să poată impune standarde de integritate, care să fie respectate de către actorii mediului privat din domeniul energetic. De asemenea, a fost subliniată atât necesitatea reală de a implementa un standard de control în acest domeniu, făcându-se trimitere la standardul ISO 37001, cât și problema impunerii acestui standard terților de pe piață (forma în care ANRE ar putea să reglementeze obligativitatea utilizării unor proceduri standardizate ISO unor actori din mediul privat).

5.4. Creșterea integrității, reducerea vulnerabilităților și a riscurilor de corupție la nivelul instituţiilor publice implicate în buna funcţionare a justiţiei ca serviciu public (Obiectivul specific 3.4)

**Măsura 3.4.1.** a fost implementată, Codul de etică al Autorității Naționale pentru Cetățenie fiind actualizat și aprobat de președintele instituției prin Ordinul nr. 165/06.06.2017. Codul se regăsește pe pagina de internet a instituției la secțiunea transparență decizională/SNA-ANC 2016-2020[[22]](#footnote-22).

Referitor la **măsura 3.4.2.** privind revizuirea codului deontologic al personalului de probaţiune, documentul urmează a fi revizuit și aprobat în anul 2020, ulterior adoptării legii privind statutul personalului de probațiune.

Cu privire la implementarea **măsurii 3.4.3.** referitoare la includerea în cuprinsul metodologiei de inspecţie a activităţii serviciilor de probaţiune, a unor criterii privind respectarea standardelor etice şi a integrităţii profesionale de către personalul de probaţiune, în Anexa III (Inspecția de incident) la proiectul de OMJ privind Metodologia de organizare și desfășurare a evaluării și controlului activității de probațiune, este prevăzut criteriul privind respectarea principiilor etice și deontologice specifice profesiei. Proiectul de act normativ a fost supus dezbaterii publice în luna ianuarie 2018 și se află în procedura de avizare la nivelul MJ[[23]](#footnote-23).

**Măsura 3.4.4** privind crearea unui sistem de raportare a posibilelor fapte de corupţie în sistemul de probațiune, urmează a fi implementată în anul 2020, în limita bugetului aprobat.

Raportat la implementarea **măsurii 3.4.5.** privind aprobarea Codului deontologic al expertului criminalist, în anul 2019 nu au fost întreprinse demersuri care să vizeze elaborarea acestui document.

6. Creşterea gradului de cunoaştere şi înţelegere a standardelor de integritate de către angajaţi şi beneficiarii serviciilor publice (Obiectivul general 4)

6.1. Creșterea gradului de educaţie anticorupţie a personalului din cadrul autorităţilor şi instituţiilor publice de la nivel central (Obiectivul specific 4.1)

Referitor la **măsura 4.1.1.** privind dezvoltarea unui program anual, on-line, de formare profesională pe teme privind integritatea în funcţia publică, cu caracter obligatoriu, dedicat personalului cu funcţii de conducere şi de execuţie din instituţiile publice, aceasta este implementată prin intermediul proiectului POCA *„Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”*, cu termen semestrul I 2020.

Cu privire la implementarea **măsurii 4.1.2.** privind inițierea și derularea unor module de formare profesională în materie de integritate la nivelul instituțiilor subordonate MJ, în perioada 2 - 4 septembrie 2019, a avut loc, la Sinaia, sesiunea de instruire a personalului din cadrul MJ și al unităților subordonate, cu privire la măsurile de transparenţă instituţională şi de prevenire a corupţiei prevăzute de anexa 3 la SNA 2016 – 2020, la care au participat 30 de persoane.

Din perspectiva implementării acestei măsurii la nivelul ANP, au fost înregistrați 2073 de participanți la nivel teritorial și 300 participanți de la nivel central, la module de formare profesională în materie de integritate, fiind parcurse circa 54 de teme din domeniile: Etică și integritate; Cultură etică; Transparență instituțională și prevenirea corupției; Standarde legale de integritate; Ghidul anticorupție; Acte normative, Expert prevenirea și combaterea corupției. Au fost organizate 2 convocări profesionale cu personalul Direcției Prevenirea Criminalității și Terorismului, la care au fost incluse module în materie de integritate. 22 persoane au participat la un program de training cu Direcția Generală Anticorupție pentru utilizarea softului Managementul Asistat al Riscurilor de corupție. Au fost derulate parteneriate cu Direcția Generală Anticorupție – serviciile județene anticorupție la unitățile penitenciare Galați, Bistrița, Craiova-Pelendava, Oradea și Brăila (în total 487 participanți). Nu au fost dezvoltate parteneriate cu societatea civilă.

Formarea profesională a personalului medical (medici și asistenți medicali) din cadrul Centrului Medical de Diagnostic și Tratament Ambulatoriu - Ministerul Justiției constă în participarea acestora la congrese, conferințe, cursuri de pregătire în domeniul medical, organizate de către Colegiul Medicilor, Ordinul Asistenților Medicali și alte organizații cu specific medical. Numărul angajaților care au participat la cursuri de pregătire este de 27 de persoane din categoria celor cu specializare medico-sanitară și 3 persoane din categoria personalului auxiliar care au participat la cursuri de prim ajutor. Tipul temelor incluse în programul de formare este specific fiecărei specialități medicale iar confirmarea participării se face prin diplome și certificate de participare.

La nivelul ANC, în anul 2019 nu au fost finalizate demersurile în vederea încheierii unui nou protocol cu Direcția Generală Anticorupție din cadrul Ministerului Afacerilor Interne, fiind avută în vedere reluarea discuțiilor în cursul anului 2020.

6.2. Creşterea gradului de informare a publicului cu privire la impactul fenomenului corupţiei (Obiectivul specific 4.2)

**Măsura 4.2.1.** privind organizarea şi derularea unei campanii de informare publică, în vederea creşterii gradului de conştientizare şi a nivelului de educaţie anticorupţie în rândul cetăţenilor, este implementată prin proiectului POCA *„Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție”*. În acest context, la data de 4 noiembrie 2019 a fost republicat anunțul de participare pentru achiziția “Servicii de consultanță pentru elaborarea și implementarea unei campanii de informare publică”. Anunțul a fost publicat în SEAP, JOUE, pe site-ul publicitatepublica.ro și pe site-ul Ministerului Justiției. Ulterior, procedura a fost anulată, întrucât nu a fost depusă nicio ofertă admisibilă.

Pentru implementarea **măsurii 4.2.2.** privind derularea unor campanii de mediatizare a drepturilor cetățenilor în raport cu ANC și a mecanismelor pe care aceștia le au la dispoziție în vederea semnalării corupției, instituția a publicat pe pagina proprie de internet serviciul Liniei TelVerde Anticorupție 0800.800.148. De asemenea, se are în vedere ca în trimestrul II sau IV 2020, să fie demarată procedura de achiziție, în limita bugetului, pentru un număr de 5.000 de pliante informative, care vor conţine informaţii despre procedura de redobândire/acordare a cetăţeniei române, alături de informaţii privitoare la mecanismele pe care solicitanţii le au la dispoziție în vederea semnalării faptelor de corupţie. În cursul anului 2019, datorită resurselor bugetare limitate, nu a putut fi finalizată această procedură de achiziție.

7. Consolidarea performanţei de combatere a corupţiei prin mijloace penale şi administrative (Obiectivul general 5)

7.1. Consolidarea mecanismelor de control administrativ (Obiectivul specific 5.1)

Referitor la implementarea **măsurii 5.1.1.** privind valorificarea activității Corpului de control al ministrului justiției prin sesizarea organelor judiciare competente, în urma acţiunilor de control efectuate în cursul anului 2019, au fost formulate 13 sesizări către organele de urmărire penală competente.

În urma sesizărilor formulate, au fost comunicate 7 soluții pronunțate de organele de urmărire penală, prin care s-a dispus clasarea cauzei, în temeiul dispozițiilor art. 315 alin. (1) lit. b) din Codul de procedură penală, cu referire la art. 314 alin. (1) lit. a) din Codul de procedură penală, raportat la art. 16 alin. (1) lit. b) teza a II-a, din Codul de procedură penală, respectiv: fapta nu a fost săvârșită cu forma de vinovăție prevăzută de lege, lipsind intenția.

În celelalte cazuri nu au fost comunicate de organele de urmărire penală, respectiv instanțele de judecată, date referitoare la numărul de sesizări confirmate prin trimitere în judecată și condamnări definitive și nici cu privire la cuantumul prejudiciilor reparate.

În urma activităților de control derulate de către Direcţia Inspecţie Penitenciară din cadrul ANP, în anul 2019, nu au fost formulate propuneri de sesizare a organelor judiciare.

Referitor la implementarea **măsurii 5.1.2.** privind aplicarea de sancţiuni disciplinare cu caracter disuasiv pentru încălcarea standardelor etice şi de conduită anticorupţie la nivelul tuturor funcţiilor şi demnităţilor publice, în cursul anului 2019, pe rolul Comisiei de disciplină pentru personalul de specialitate juridică asimilat judecătorilor şi procurorilor a fost înregistrată o sesizare, soluția fiind aceea de respingere a acțiunii disciplinare în temeiul dispozițiilor art. 16 alin. (6) și (9) din Regulamentul privind răspunderea disciplinară a personalului de specialitate juridică asimilat judecătorilor și procurorilor din MJ, aprobat prin OMJ nr. 1483/C/2006, cu modificările și completările ulterioare. Decizia nr. 1/19.12.2019 prin care a fost respinsă acțiunea disciplinară nu a fost contestată.

Pe rolul Comisiei de disciplină pentru funcționari publici cu statut special, în cursul anului 2019 au fost înregistrate 31 de sesizări, dintre care 26 au fost soluționate. Au fost emise 2 decizii de confirmare a încălcării normei, iar sancțiunea dispusă, în ambele cazuri, a fost de „mustrare scrisă”. Nu au existat decizii ale comisiei modificate sau anulate în instanță.

Pe rolul Comisiei de disciplină pentru funcţionari publici nu a fost înregistrată nicio sesizare.

La nivelul ANP, în anul 2019 au fost înregistrate, la comisiile de disciplină, 369 de sesizări, din care 295 au fost soluţionate. O singură decizie a comisiei de disciplină a fost anulată/modificată în instanță, iar 15 persoane au săvârşit, în mod repetat, abateri de la normele deontologice.

La nivelul DNP nu au fost înregistrare sesizări disciplinare privind încălcarea standardelor etice și de conduită anticorupție.

**Măsura 5.1.3.** privind utilizarea la nivelul instituţiilor publice a infrastructurii dezvoltate în cadrul sistemului naţional de raportare potrivit prevederilor O.U.G. nr. 88/2013[[24]](#footnote-24) a fost implementată începând cu luna septembrie 2017, prin raportarea formularelor financiar-contabile în sistemul naţional FOREXEBUG, respectând termenele stabilite prim OMFP nr. 1026/20.07.2017[[25]](#footnote-25).

În acest sens, la data de 12.11.2019 a fost completată procedura de proces PP-20 – Financiar Contabilitate cu activitățile care decurg din obligațiile MJ cu privire la modul de raportare a angajamentelor în Sistemul Național de Raportare FOREXBUG și activitățile care decurg din obligațiile MJ cu privire la modul de raportare a situațiilor financiare în Sistemul Național de Raportare FOREXBUG, precum și arhivarea documentelor.

Procedura de proces este afișată pe pagina de intranet a MJ – intranet.just.ro.

Referitor la **măsura 5.1.4.** privind publicarea unui studiu privind sistemul sancţiunilor administrative, implementarea se realizează prin proiectul „*Mecanisme eficace de control administrativ și de prevenire a corupției*”, cod SIPOCA 432, derulat de către SGG, în calitate de lider de proiect și MJ, în calitate de partener. Una din activitățile proiectului o reprezintă publicarea unui studiu privind sistemul sancţiunilor administrative şi implementarea lui, activitate ce intră în sarcina MJ, în calitate de partener în proiect. În acest context, la data de 29 mai 2019 a fost semnat contractul de servicii, având ca obiect realizarea studiului privind sistemul sancţiunilor administrative (sancţiunile disciplinare şi sancţiunile aplicate de autorităţile de control) şi implementarea lui. La data de 25.11.2019 a fost recepționată forma finală a *Raportului de analiză cantitativă a datelor.* De asemenea, la data de 11.12.2019 a fost recepționată forma finală a *Raportului de analiză a datelor ulterior aplicării interviului.* Studiul privind sistemul sancţiunilor administrative și implementarea lui a fost recepționat în luna martie 2020, fiind elaborat pe baza celor două rapoarte sus menționate.

7.2. Creşterea gradului de recuperare a produselor infracţiunilor urmând cele mai bune practici din alte state membre UE şi consolidarea practicii judiciare (Obiectivul specific 5.2)

**Măsura 5.2.1.** privind elaborarea şi susţinerea în Parlament a proiectului de act normativ pentru transpunerea Directivei 2014/42/UE a fost implementată în cursul anului 2017 prin elaborarea unui proiect de lege pentru modificarea unor acte normative în domeniul penal în vederea transpunerii unor directive ale Uniunii Europene şi transmiterea Parlamentului României spre adoptare. Proiectul de lege, înregistrat la Senat cu nr. L217/2017[[26]](#footnote-26) a fost adoptat la data de 4 decembrie 2017 şi transmis Camerei Deputaţilor, în calitate de cameră decizională[[27]](#footnote-27).

Referitor la implementarea **măsurii 5.2.2.** privind dezvoltarea aplicaţiilor Oficiului Național al Registrului Comerțului, astfel încât informaţiile privind beneficiarul real să fie puse la dispoziţia instituţiilor abilitate să aplice legea, menționăm că Registrul beneficiarilor reali este funcțional; pe baza cererii de furnizare a informațiilor existentă pe site-ul ONRC, instituțiile abilitate au acces la informațiile din Registru. După transpunerea Directivei 2018/843 acestea vor putea fi preluate direct din aplicație de către autoritățile abilitate, cu respectarea normelor privind protecția datelor personale.

Cu privire la implementarea **măsurii 5.2.3.** referitoare la asigurarea ANABI cu resursele şi independenţa necesare pentru a putea deveni pe deplin operaţională şi pentru a câştiga un rol determinant în identificarea şi recuperarea activelor, potrivit prevederilor Hotărârii Guvernului nr. 358/2016[[28]](#footnote-28), Agenția funcționează cu un număr maxim de 50 de posturi din care 35 sunt ocupate, în anul 2019 fiind finanţate 42 de posturi. Urmare eliminării interdicției prevăzute de art. 14 alin. (1) din OUG nr. 90/2017[[29]](#footnote-29), pe parcursul anului 2019 au putut fi organizate un număr de 18 proceduri competitive de selecție. La data de 31.12.2019, din cele 42 de posturi finanțate conform filei de buget aprobate, au fost ocupate 35 de posturi corespunzătoare următoarelor categorii de personal: 12 posturi de funcționari publici, 7 posturi de personal de specialitate juridică asimilat judecătorilor și procurorilor, 13 posturi de inspectori de urmărire și administrare bunuri și 3 posturi de personal contractual.

Pentru prima dată de la operaționalizare, ANABI a putut funcționa cu ocuparea tuturor funcțiilor de conducere (șefi birou și șefi de serviciu).

La momentul raportării, se afla în derulare concursul pentru ocuparea a 2 posturi vacante de personal de specialitate juridică asimilat judecătorilor și procurorilor, concurs organizat de către Institutul Național al Magistraturii.

Referitor la **măsura 5.2.4.** privind returnarea produselor infracţionalităţii către societate, prin reutilizarea socială şi publică, precizăm că în cursul anului 2019 nu au existat bunuri imobile transmise cu titlu gratuit în domeniul privat al unităţilor administrativ-teritoriale sau bunuri imobile date în folosinţă gratuită asociaţiilor şi fundaţiilor şi academiilor de ramură.

Având in vedere indicatorul de performanţă categorii de bunuri imobile intrate, prin confiscare, în cadrul procesului penal, în proprietatea privată a statului și transmise cu titlu gratuit în domeniul public al statului şi în administrarea autorităţilor administraţiei publice centrale, altor instituţii publice de interes naţional, după caz, sau regiilor autonome de interes naţional, menționăm o construcție.

În ceea ce privește această măsură, reiterăm cele menționate la măsura 1.2.1 privind publicarea anuală a informaţiilor privind reutilizarea publică și socială a bunurilor confiscate în cadrul procedurilor judiciare penale.

Pentru implementarea **măsurii 5.2.5.** privind continuarea bunei utilizări a resurselor disponibile ale reţelelor internaţionale de practicieni, în anul 2019, ANABI a primit 192 de cereri de la autoritățile străine. Cele mai multe solicitări de informații au fost transmise de către autoritățile din UK, Franța, Germania, Italia, Olanda și Spania. De asemenea, în aceeași perioada, instituția a transmis 73 de cereri de informații către autorități străine, cele mai multe fiind înaintate către autoritățile din Germania, UK, Olanda, Ungaria și Italia (din totalul cererilor transmise, 50 au fost formulate de agențiile naționale – instanțe de judecată, organe de urmărire penală).

În anul 2019 nu a fost realizată conectarea la reţeaua SIENA a EUROPOL.

În marja proiectului *”Consolidarea capacităților CARIN ca centru de expertiză prin dezvoltarea în continuare a rețelei și diseminarea celor mai bune practici în domeniul* *recuperării creanțelor”*, au fost organizate trei întâlniri ale Grupului de coordonare CARIN (27-28.06.2019 – Haga, Olanda, 4-5 noiembrie 2019, 4-5 decembrie 2019, București), Întâlnirea Generală Anuală (5-7 noiembrie 2019, București), precum și o întâlire tematică cu reprezentanții celorlalte rețele regionale inter-agenții de recuperare a creanțelor (5 noiembrie, București).

De asemenea, ANABI a găzduit trei vizite de studiu:

* În perioada 6-10 mai 2019, Direcția Națională Anticorupție a coordonat organizarea, la București, a unei vizite de studiu finanțată de Oficiul TAIEX în beneficiul Autorității Naționale Anticorupție din Republica Tunisiană – INLUCC. Din delegația tunisiană a făcut parte și președintele INLUUC, vizita delegației la ANABI având loc la data de 9 mai 2019. În cadrul vizitei, reprezentanții ANABI au prezentat activitatea instituției, precum și bune practici în domeniul identificării și administrării bunurilor.
* În cadrul proiectului ISPF-2017-AG-THBX-815267 - ”*Întărirea capacității de combatere a traficului de persoane și a produsului acestei infracțiuni prin investigații financiare avansate*”, implementat de PÎCCJ și DIICOT, în perioada 24-28 iunie 2019, a avut loc o vizită de studiu, în România, a partenerilor olandezi și austrieci, cu scopul schimbului de bune practici în domeniul investigațiilor financiare, în cazurile de trafic de persoane. În acest sens, la data de 25 iunie, reprezentanții ANABI au usținut o prezentare privind identificarea și administrarea bunurilor cu relevanță în cazul infracțiunilor de trafic de persoane.
* În cadrul proiectului IPA2017 - *”Combaterea Criminalității Organizate în Balcanii de Vest, co-finanțat de uniunea Europeană și Germania”*, ANABI a găzduit, în perioada 22-23 august 2019, o vizită de studiu a unei delegații din Republica Macedonia de Nord. Temele discutate au vizat activitatea ANABI în domeniul identificării și administrării bunurilor, cooperarea internațională cu instituții similare la nivelul UE, precum și cu state terțe, schimbul de informații în cadrul platformei ARO și al rețelei CARIN.

Implementarea măsurii 5.2.6. privind dezvoltarea unui mecanism integrat de monitorizare a măsurilor asigurătorii şi a confiscărilor, se realizează prin proiectul *”Sprijin pentru îndeplinirea obiectivelor Strategiei Naționale Anticorupție prin creșterea gradului de recuperare a produselor infracțiunilor”*, finanțat prin fonduri externe nerambursabile, respectiv din cadrul Programului de Cooperare Elvețiano-Român, pentru reducerea disparităților economice și sociale din cadrul Europei extinse.

În cadrul acestui proiect, ANABI a finalizat caietul de sarcini privind achiziționarea serviciilor de tip dezvoltare sofware, servicii de instruire/formare, precum și achiziții de echipamente harware de tip servere și accesorii, necesare pentru rularea aplicației/sistemului informatic. ANABI a organizat 2 licitații publice deschise on-line, în vederea achiziționării serviciilor IT necesare dezvoltării sistemului, ambele fiind anulate pe motivul nedepunerii vreunei oferte admisibile.

Având în vedere că perioada de implementare a proiectului s-a sfârșit, la data de 19.09.2019 a fost depusă fișa de proiect cu titlul *“Dezvoltarea sistemului informatic național integrat de evidența a creanțelor provenite din infracțiuni”,* având ca partener instituțional Parchetul de pe lângă Înalta Curte de Casație și Justiție, în cadrul cererii de proiecte POCA/354/1/3 (IP10/2018) *„Sprijin pentru acțiuni de consolidare a capacității instituțiilor din sistemul judiciar”*. La data de 23.09.2019 a fost aprobată fișa de proiect, iar la data de 20.12.2019 a fost depusă cererea de finanțare și bugetul aferent. Documentația se află în procesul de verificare a conformităţii administrative şi a eligibilităţii efectuat de către Autoritatea de Management pentru Programul Operațional Capacitate Administrativă.

În ceea ce privește evidența măsurilor de siguranță a confiscării, respectiv despăgubirile acordate statului sau autorităților publice/instituțiilor publice, situația datelor centralizate pentru primele trei trimestre ale anului 2019 se prezintă după cum urmează:

|  |  |  |
| --- | --- | --- |
| Tip măsură | Nr. hotărâri în care au fost dispuse acest tip de măsuri | Sume de bani (lei) |
| Amendă aplicată ca pedeapsă principală | 390 | 9.121.622,62 |
| Confiscare extinsă | 27 | 821.727,04 |
| Confiscare specială | 8.734 | 63.390.741,37 |
| Despăgubiri acordate autorităților sau instituțiilor publice | 595 | 36.326.281,02 |
| Despăgubiri acordate statului | 294 | 325.207.265,85 |
| Ordine de confiscare în baza DC 2006/783/JAI primite de la alte state | 5 | 1.045.531,67 +1 bun imobil neevaluat + alte bunuri  |
| Ordine de sechestru în baza DC 2003/577/JAI primite de la alte state | - | - |
| **Total** | 10.045 | 435.913.169,57 |

**Indicatori aferenți activității ANABI:**

**Sume indisponibilizate în contul unic ANABI** – aprox. 151.667.580,12 Lei (echivalent a 31.734.266,55 Euro).

**Sume indisponibilizate și aflate în evidența ANABI** – aprox. 808.984.584 lei (echivalent a 173.639.584 Euro).

**Valorificări ANABI** - ANABI are în curs de soluționare un număr de 26 de cereri întemeiate pe art. 29 din Legea nr. 318/2018. Acestea au ca obiect valorificarea următoarelor categorii de bunuri: aprox. 400 saci minereuri, aproximativ 16 autovehicule, precum și o flotă de autoturisme în regim de taxi, 5 autoutilitare, 9 stocuri de marfă (încălțăminte, îmbrăcăminte, produse electronice) și 243 paleți de piatră andezit. Cu titlu de noutate, Agenția are în curs de valorificare inclusiv părți sociale.

În anul 2019, ANABI a organizat în total 130 de licitații publice. Totodată, ANABI a încasat și virat în contul unic un total de 4.447.891 Lei/aprox. 930.521 Euro). În urma valorificării bunurilor, a fost virat TVA în cuantum de 197.064 lei (aprox. 41.226 euro). Agenția a valorificat bunuri precum: 30 autoturisme, 13 autoutilitare, 1 ATV, 23,1 tone de oțel beton, schelă metalică, structură metalică tip hală, utilaje, 4 stocuri complexe de marfă.

**Administrare ANABI** - ANABI înregistrează un număr de 15 solicitări întemeiate pe art. 28 din Legea nr. 318/2018, vizând administrarea unui total de 30 de bunuri mobile indisponibilizate dintre care 26 de autoturisme, 3 autoutilitare și un ceas automatic. Valoarea totală a bunurilor cu privire la care ANABI este sesizată în vederea administrării este de aproximativ **3.069.048,30 lei** (aproximativ **652.989 Euro)**.

Referitor la măsura 5.2.7. privind diseminarea bunelor practici în materia identificării, confiscării şi valorificării bunurilor provenite din infracţiuni de corupţie şi alte infracţiuni grave, în anul 2019, reprezentanții ANABI au identificat și diseminat spețe privind măsurile asiguratorii, rolul ANABI și mecanismele de cooperare internă și internațională, unui număr de peste 225 de procurori, polițiști și specialiști antifraudă.

De asemenea, a fost elaborată şi diseminată o instrucțiune privind utilizarea contului unic ANABI, pentru măsurile asiguratorii privind sumele de bani.

Prin intermediul proiectului POCA implementat de ANABI, urmează a fi elaborată şi diseminată, semestrial, în rândul practicienilor, o publicaţie de tip buletin informativ care să cuprindă cazuri practice, jurisprudenţă.

În anul 2019, ANABI a organizat 5 conferințe regionale, evenimente la care au participat reprezentanți ai Parchetului de pe lângă Înalta Curte de Casație și Justiție și ai Direcției de Investigare a Criminalității Economice – Inspectoratul General al Poliției Române, reunind peste 225 de participanți (procurori, ofițeri de poliție judiciară și specialiști antifraudă din circumscripția Parchetelor de pe lângă Curțile de Apel București, Ploiești, Bacău, Constanța, Galați, Cluj, Iași, Suceava, Oradea, Timișoara, Craiova, Pitești, Târgu-Mureș, Alba-Iulia).

**8. Coordonarea monitorizării SNA 2016-2020 (Obiectiv general 6)**

Măsurile obiectivului 6 sunt implementate prin programul POCA „*Consolidarea capacității administrative a secretariatului tehnic al Strategiei Naționale Anticorupție 2016-2020 de a sprijini implementarea măsurilor anticorupție*”:

* Generarea unui scor de index al integrităţii instituţionale pentru sectoarele vulnerabile identificate în strategie (activitate pezentată la secțiunea 2.3.4. din raport);
* Organizarea şi derularea a 20 de misiuni de tip “*peer review*” (activitate prezentată la secțiunea 2.3.3. din raport);
* Realizarea unui studiu criminologic și a unei cercetări sociologice cu privire la fenomenul de corupție (activitate pezentată la secțiunea 2.3.4. din raport).

9. Situația incidentelor de integritate pentru anul 2019 și măsurile adoptate pentru remedierea aspectelor care au favorizat producerea incidentului

În cursul anului 2019, la nivelul MJ și al instituțiilor subordonate nu au fost înregistrate incidente de integritate.

10. Implementarea, în anul 2019, a măsurilor prevăzute în planurile de integritate, proprii, ale structurilor subordonate Ministerului Justiției

1. **Administrația Națională a Penitenciarelor**

În vederea implementării Planului de integritate al Administrației Naționale a Penitenciarelor, aprobat prin Decizia Directorului General al ANP nr.746/21.12.2018, în cursul anului 2019, au fost derulate următoarele activități:

* două unități/structuri au participat la activități de schimb de bune practici și asistență, în contextul creșterii capacității instituției publice de a furniza informații de interes public și de a asigura un proces participativ de calitate: Spital București Jilava și SNPAP Târgu Ocna. S-au organizat 4 cursuri de formare în domeniu, la care au participat 167 de angajați;
* 45 de unități subordonate și aparatul central (97%) respectă Anexa 5 la SNA 2016-2020, privind standardizarea afişării informaţiilor de interes public;
* au fost publicate pe pagina de internet a instituţiei 14 proiecte de acte normative, cu respectarea dispozițiilor art. 7 din Legea nr. 52/2003 privind transparența decizională în administrația publică, republicată;
* au fost publicate bugetul, situațiile financiare și lista investițiilor în procent de 100% la nivelul aparatului central; 31 de unități subordonate raportează gradul de îndeplinire de 100% privind publicarea bugetului, 28 de unități subordonate raportează gradul de îndeplinire de 100% privind publicarea de situații financiare iar 21 de unități subordonate (45%) au raportat gradul de îndeplinire de 100% pentru publicarea listei de investiții;
* a fost publicată lista contractelor semnate în cadrul proiectului SIPOCA 60;
* a fost postată pe pagina de internet a instituției, lista incidentelor de integritate;
* a fost demarat programul sectorial *”Prevenire în 5 minute”* la nivel central și teritorial, având ca grup țintă personalul din sistemul penitenciar cu acces la poșta electronică;
* a continuat programul demarat în anul 2018, privind instruirea individuală a angajaților din penitenciare, fiind înregistrat un număr de 3.807 persoane instruite;
* 36 de unități subordonate (78%) au derulat activități de educare a persoanelor care au obligația depunerii declarațiilor de avere și de interese, procentul de participare fiind de 100%, fiind diseminate 38 de ghiduri și materiale informative;
* 305 de persoane au beneficiat de ședințe de consiliere cu privire la cadrul legislativ aplicabil în materie de integritate;
* a fost elaborat un proiect de protocol ANP-DGA, în scopul instruirii în domeniul luptei împotriva corupției;
* reprezentanții ANP au ținut prelegeri în cadrul Școlii Naționale pentru Pregătirea Agenților de Penitenciare Târgu Ocna, Academiei Naționale de Informații ”Mihai Viteazul” și Academiei de Poliție ”Alexandru Ioan Cuza”, ce au avut ca temă noțiunea de integritate;
* a fost elaborat Regulamentul privind organizarea și executarea controalelor în Administrația Națională a Penitenciarelor și în unitățile subordonate, aprobat prin Decizia Directorului General al ANP nr. 492/05.08.2019;
* 22 unități subordonate (47%) utilizează infrastructura dezvoltată în cadrul sistemului național de raportare, potrivit OUG 88/2013 privind adoptarea unor măsuri fiscal-bugetare pentru îndeplinirea unor angajamente convenite cu organismele internaţionale, precum şi pentru modificarea şi completarea unor acte normative;
* centralizarea datelor privind sancțiunile disciplinare este implementată în procent de 100% pentru aparatul central și 95% pentru unitățile subordonate (Giurgiu, București Rahova, Spital Constanța Poarta Albă nu au raportat datele).
1. **Autoritatea Națională pentru Cetățenie**

 În cursul anul 2019 au fost întreprinse următoarele:

* implementarea procedurii de înregistrare audio-video a ședințelor de acordare a cetățeniei române în baza art. 8;
* demararea procedurilor pentru achiziționarea unei noi pagini de internet și a unei noi platforme, necesare sistemului de programare online;
* pe portalul data.gov.ro sunt publicate 33 de seturi de date și de asemenea, sunt actualizate permanent pe site-ul ruti.gov.ro, întâlnirile conducerii ANC cu reprezentanții societății civile;
* ANC are publicate, pe site-ul [www.edirect.e-guvernare.ro](http://www.edirect.e-guvernare.ro), 8 proceduri însoțite de anexe în format editabil.
1. **Centrul Medical de Diagnostic și Tratament Ambulatoriu și al Spitalului ”Prof. Dr. Constantin Angelescu”**

În perioada 10 iunie – 19 iunie 2019 a fost realizată misiunea de audit public intern cu tema “*Evaluarea sistemului de prevenire a corupției*”, derulată de Serviciul Audit Public Intern (SAPI) din cadrul MJ. Temele care au făcut obiectul misiunilor de audit au fost: *codul etic/deontologic/de conduită (măsură parțial implementată), consilierul de etică (măsură parțial implementată)* și *funcțiile sensibile (măsură parțial implementată).*

1. **Direcția Națională de Probațiune (DNP)**

În vederea implementării Planului de integritate, aprobat prin Decizia Directorului General al Direcției Naționale de Probațiune nr. 111/22.12.2016, în anul 2019 au fost derulate următoarele activități:

* proiectul privind Statutul personalului de probațiune cuprinde noi drepturi pentru personalul de probațiune și se află în procedură de avizare la nivelul MJ;
* nu au fost organizate reuniuni în vederea analizării situațiilor de incompatibilitate prevăzute de lege, însă au fost formulate răspunsuri la solicitările consilierilor de probațiune referitoare la verificarea situațiilor de incompatibilitate;
* prin Decizia Directorului General al DNP nr. 170/04.09.2019 au fost numiți 2 consilieri de etică și au fost stabilite atribuțiile acestora în raport de categoriile de personal din cadrul sistemului de probațiune pentru care efectuează monitorizarea respectării normelor de conduită;
* normele/procedurile adaptate domeniului de activitate urmează a fi stabilite după aprobarea Codului deontologic al personalului de probațiune, ulterior adoptării legii privind statutul personalului de probațiune.
1. **Institutul Național de Expertize Criminalistice (INEC)**

În cursul anului 2019, la nivelul acestei instituții au fost întreprinse următoarele activități:

* în perioada 10 iunie – 19 iunie 2019, la nivelul INEC a fost realizată misiunea de audit public intern cu tema “Evaluarea sistemului de prevenire a corupției”, derulată de Serviciul Audit Public Intern (SAPI) din cadrul MJ. Temele care au făcut obiectul misiunilor de audit au fost: codul etic/deontologic/de conduită (măsură implementată), consilierul de etică (măsură parțial implementată) și funcțiile sensibile (măsură parțial implementată);
* în perioada 19-20 septembrie 2019, a fost organizat examenul pentru atestarea competenței în vederea desemnării, ca expert criminalist autorizat, și acordarea dreptului de a semna în nume propriu rapoartele de expertiză criminalistică, pentru personalul de specialitate criminalistică care îndeplinește condițiile de vechime în activitatea de profil, corespunzătoare tipului de expertiză pentru care candidează, cu respectarea obligațiilor ce au decurs din prevederile regulamentare;
* în luna octombrie 2019, a fost organizat concursul pentru ocuparea unor posturi vacante de expert criminalist gradul III și IV la LIEC București, cu respectarea obligațiilor de publicare a informației pe pagina de internet a INEC, într-un cotidian central și la sediile INEC și LIEC București;
* în luna octombrie 2019, a fost organizat concursul pentru ocuparea unui post vacant de personal cu funcție contractuală, expert gradul 1A, cu respectarea obligațiilor de publicare a informației pe pagina de internet a INEC, într-un cotidian central și la sediile INEC și LIEC București;
* în perioada 21-22 noiembrie 2019, a fost organizat concursul pentru avansarea în grade profesionale a experților criminaliști care îndeplinesc condițiile prevăzute de lege;
* a fost desemnată o persoană din cadrul INEC, care să îndeplinească atribuții de consilier de etică și integritate, sarcinile fiind trecute și în fișa postului;
* evaluarea profesională a angajaților s-a făcut potrivit Regulamentului privind procedura de evaluare a performanțelor profesionale ale personalului de specialitate criminalistică, a personalului auxiliar de specialitate criminalistică și a personalului contractual din cadrul INEC și a laboratoarelor din subordine, intrat în vigoare prin Decizia nr. 114/2015.
1. **Oficiul Național al Registrului Comerțului (ONRC)**

Având în vedere măsurile asumate de ONRC în planul propriu de integritate, prezentăm următoarele acțiuni întreprinse în anul 2019:

* publicarea în SEAP, atât la nivelul anunțului/invitației de participare, cât și la nivelul fișei de date a achiziției, a listei salariaților cu funcție de decizie implicați în organizarea, derularea și finalizarea procedurilor de atribuire, astfel încât operatorii economici să poată verifica existența unui eventual conflict de interese, având astfel la dispozițiile informațiile necesare pentru semnarea în cunoștință de cauză;
* publicarea pe pagina de internet a instituției, a situației contractelor în derulare precum și a celor încheiate;
* implementarea sistemului informatic integrat care are o componentă de repartizare aleatorie a dosarelor spre soluționare, către directorii oficiilor registrului comerțului de pe lângă tribunale sau către persoane desemnate;
* continuarea analizei zilnice a normei privind numărul de dosare soluționate la nivelul celor 42 de oficii ale registrului comerțului. Analiza cuprinde inclusiv date cu privire la numărul de conflicte de interese/abțineri în soluționarea cererilor și delegarea competențelor;
* asigurarea serviciilor on-line, prin intermediul <https://portal.onrc.ro>. În acest sens au fost efectuate controale inopinate pentru a reduce riscurile ce ar putea fi generate de breșele de securitate informatică, precum și misiuni de control, respectiv de audit declanșate de Corpul de inspecție generală și de către Serviciul audit public intern;
* prelucrarea personalului cu privire la respectarea prevederilor Regulamentului de organizare și funcționare, ale Regulamentului intern precum și ale Codului etic și regulilor de conduită;
* în scopul pregătirii şi perfecţionării specifice a personalului, au fost instruiţi 555 de angajați în diferite domenii de activitate, prin intermediul proiectului ”*Consolidarea capacităţii instituţionale a Oficiului Naţional al Registrului Comerţului, a Sistemului registrului comerţului şi a sistemului de publicitate legală*” - cod SMIS 119317;
1. **Spitalul Prof. Dr. Constantin Angelescu**

În scopul implementării măsurilor asumate în Planul de integritate al Spitalului Prof. Dr. Constantin Angelescu, în cursul anului 2019, la nivelul acestei instituții au fost întreprinse următoarele activități:

* în perioada 10 iunie – 19 iunie 2019, la nivelul instituției a fost realizată misiunea de audit public intern cu tema “*Evaluarea sistemului de prevenire a corupției*”, derulată de Serviciul Audit Public Intern (SAPI) din cadrul MJ. Temele care au făcut obiectul misiunilor de audit au fost: *codul etic/deontologic/de conduită (măsură parțial implementată), consilierul de etică (măsură parțial implementată)* și *funcțiile sensibile (măsură parțial implementată)*
* actualizarea permanentă a paginii de internet cu informații de interes public, în conformitate cu Legea nr. 544/2001 (programul anual al achizițiilor publice, posturi vacante scoase la concurs, organigrama, plan de management, plan strategic de dezvoltare 2017-2020, regulamente, declarații de avere și interese, regulamente, declarații de avere și de interese, etc.);
* publicarea, pe pagina de intranet a instituției, a Codului etic și de deontologie profesională a personalului contractual, ediția a 3-a; publicarea deciziei privind numirea Consiliului etic și atribuțiile acestuia și a rapoartelor de activitate;
* a fost aprobat Regulamentul de organizare și funcționare a Grupului de lucru constituit, prin Decizia nr. 230/2018, în vederea implementării metodologiei de evaluare a riscurilor de corupție; au avut loc întâlniri ale grupului de lucru ce au vizat identificarea și descrierea riscurilor de corupție, cazuistica incidentelor de integritate, analiza eventualelor incidente de integritate;
* consilierul de etică a întocmit chestionarul de evaluare a nivelului de aplicare a măsurilor cuprinse în SNA 2016-2020, la nivelul instituției, în vederea stabilirii gradului de cunoaștere de către angajați a pericolelor la care se expun în cazul săvârșirii unor fapte de corupție;
* asigurarea accesului pacienților la platforma Feedback pacienți, respectiv la chestionarul de feedback la internare;
* publicarea raportului de activitate atât pe pagina de internet a instituției cât și pe intranet, efectuarea de achiziții prin SEAP, publicarea Programului anual al achizițiilor publice pe pagina de internet.

11. Anexă

Inventarul măsurilor de transparență instituțională și prevenire a corupției la nivelul MJ și al structurilor subordonate, pentru anul 2019.

1. Hotărârea nr. 583/2016 privind aprobarea Strategiei naţionale anticorupţie pe perioada 2016-2020, a seturilor de indicatori de performanţă, a riscurilor asociate obiectivelor şi măsurilor din strategie şi a surselor de verificare, a inventarului măsurilor de transparenţă instituţională şi de prevenire a corupţiei, a indicatorilor de evaluare, precum şi a standardelor de publicare a informaţiilor de interes public [↑](#footnote-ref-1)
2. Obiectiv general 6 - *Creșterea gradului de implementare a măsurilor anticorupție prin aprobarea planului de integritate și autoevaluarea periodică la nivelul tuturor instituțiilor publice centrale și locale, inclusiv a celor subordonate, coordonate, aflate sub autoritate, precum și a întreprinderilor publice* [↑](#footnote-ref-2)
3. Platforma autorităţilor independente şi a instituţiilor anticorupţie

 Platforma administraţiei publice centrale

 Platforma administraţiei publice locale – coordonată în parteneriat cu MDRAP

 Platforma mediului de afaceri

 Platforma societăţii civile [↑](#footnote-ref-3)
4. <https://ec.europa.eu/info/sites/info/files/progress-report-romania-2019-com-2019-499_ro.pdf> - pag 17-18 [↑](#footnote-ref-4)
5. Denumirea instituției înainte de reorganizarea guvernului potrivit OUG nr. 68/2019 privind stabilirea unor măsuri la nivelul administraţiei publice centrale şi pentru modificarea şi completarea unor acte normative*.* [↑](#footnote-ref-5)
6. HG 599/2018 pentru aprobarea Metodologiei standard de evaluare a riscurilor de corupţie în cadrul autorităţilor şi instituţiilor publice centrale, împreună cu indicatorii de estimare a probabilităţii de materializare a riscurilor de corupţie, cu indicatorii de estimare a impactului în situaţia materializării riscurilor de corupţie şi formatul registrului riscurilor de corupţie, precum şi pentru aprobarea Metodologiei de evaluare a incidentelor de integritate în cadrul autorităţilor şi instituţiilor publice centrale, împreună cu formatul raportului anual de evaluare a incidentelor de integritate, în vigoare de la data de 30.08.2018 [↑](#footnote-ref-6)
7. Denumirea instituților înainte de reorganizarea Guvernului potrivit *OUG nr. 68/2019 privind stabilirea unor măsuri la nivelul administraţiei publice centrale şi pentru modificarea şi completarea unor acte normativ.* [↑](#footnote-ref-7)
8. Denumirea instituției înainte de reorganizarea guvernului potrivit OUG nr. 68/2019 privind stabilirea unor măsuri la nivelul administraţiei publice centrale şi pentru modificarea şi completarea unor acte normative [↑](#footnote-ref-8)
9. Măsura 5.1.4. - Publicarea unui studiu privind sistemul sancţiunilor administrative şi implementarea lui (măsură restantă SNA 2012-2015) [↑](#footnote-ref-9)
10. <http://www.just.ro/rapoarte-activitate-anul-2017-ong/?drawer=Rapoarte%20activitate%202017%20ONG> [↑](#footnote-ref-10)
11. În temeiul OUG nr. 26/2000 cu privire la asociații și fundații, OMJ nr. 1417/C/2006 și OMJ nr. 765/C/2013 [↑](#footnote-ref-11)
12. <http://www.just.ro/strategii-si-politici/rapoarte/> [↑](#footnote-ref-12)
13. [https://sna.just.ro/Rapoarte+de+monitorizare](https://sna.just.ro/Rapoarte%2Bde%2Bmonitorizare) [↑](#footnote-ref-13)
14. Legea nr. 544/2001 privind liberul acces la informaţiile de interes public [↑](#footnote-ref-14)
15. https://sna.just.ro/Rapoarte+de+monitorizare [↑](#footnote-ref-15)
16. Hotărârii nr. 599 din data de 2 august 2018 pentru aprobarea Metodologiei standard de evaluare a riscurilor de corupţie în cadrul autorităţilor şi instituţiilor publice centrale, împreună cu indicatorii de estimare a probabilităţii de materializare a riscurilor de corupţie, cu indicatorii de estimare a impactului în situaţia materializării riscurilor de corupţie şi formatul registrului riscurilor de corupţie, precum şi pentru aprobarea Metodologiei de evaluare a incidentelor de integritate în cadrul autorităţilor şi instituţiilor publice centrale, împreună cu formatul raportului anual de evaluare a incidentelor de integritate [↑](#footnote-ref-16)
17. <https://sgg.gov.ro/new/rapoarte/> [↑](#footnote-ref-17)
18. Ordinul nr. 1399/2018 privind completarea Regulamentului de organizare şi funcţionare a Ministerului Justiţiei, aprobat prin Ordinul ministrului justiţiei nr. 120/C/2011 [↑](#footnote-ref-18)
19. Legii nr. 571/2004, privind protecția personalului din autoritățile publice, instituțiile publice și din alte unități care semnalează încălcări ale legii [↑](#footnote-ref-19)
20. Directiva (UE) 2019/1937 a Parlamentului European și a Consiliului din 23 octombrie 2019 privind protecția persoanelor care raportează încălcări ale dreptului Uniunii [↑](#footnote-ref-20)
21. Legea nr. 252/2013 privind organizarea şi funcţionarea sistemului de probaţiune [↑](#footnote-ref-21)
22. <http://cetatenie.just.ro/index.php/ro/transparenta/sna-anc-2016-2020-pagina> [↑](#footnote-ref-22)
23. <http://www.just.ro/proiectul-de-ordin-al-ministrului-justitiei-privind-metodologia-de-organizare-si-desfasurare-a-controlului-si-evaluarii-activitatii-sistemului-de-probatiune/> [↑](#footnote-ref-23)
24. Ordonanţa de urgenţă nr. 88/2013 privind adoptarea unor măsuri fiscal-bugetare pentru îndeplinirea unor angajamente convenite cu organismele internaţionale, precum şi pentru modificarea şi completarea unor acte normative [↑](#footnote-ref-24)
25. Ordinul nr. 1026/2017 privind modificarea şi completarea Ordinului ministrului finanţelor publice nr. 517/2016 pentru aprobarea de proceduri aferente unor module care fac parte din procedura de funcţionare a sistemului naţional de raportare - Forexebug [↑](#footnote-ref-25)
26. <https://www.senat.ro/legis/lista.aspx> [↑](#footnote-ref-26)
27. <http://www.cdep.ro/pls/proiecte/upl_pck2015.proiect?nr=537&an=2017> [↑](#footnote-ref-27)
28. Hotărârea nr. 358/2016 privind aprobarea Regulamentului de organizare şi funcţionare a Agenţiei Naţionale de Administrare a Bunurilor Indisponibilizate, a organigramei, a parcului auto şi a modului de utilizare a acestuia, precum şi pentru completarea Hotărârii Guvernului nr. 652/2009 privind organizarea şi funcţionarea Ministerului Justiţiei [↑](#footnote-ref-28)
29. OUG nr. 90/2017 privind unele măsuri fiscal-bugetare, modificarea și completarea unor acte normative și prorogarea unor termene [↑](#footnote-ref-29)